Al-Kindi: Ahli Falsafah Arab Pertama

Al Kindi atau nama sebenarnya Abu Yusuf Ya‘qub bin Ishaq bin sobah bin Imran bin Muhammad Al Kindi. Beliau merupakan seorang tokoh cendikiawan Islam yang sangat masyhur bukan sahaja di dalam peradaban Islam, malah masyarakat dan ilmuan eropah juga mengangkat beliau sebagai tokoh terpenting di dalam bidang falsafah, astronomi, matematik dan muzik. Beliau juga digelar sebagai ahli falsafah arab pertama kerana beliau merupakan individu terawal daripada bangsa Arab yang berkecimpung di dalam falsafah.

Beliau di lahirkan di Kufah pada tahun 185 hijrah bersamaan 801 masihi pada era khalifah bani abbasiyyah. Ayah beliau, Ishaq bin Sobah telah meninggal pada ketika umur Al Kindi baru mencecah  6 tahun. Kemudian beliau dan ibunya berpindah ke Kufah. Walaupun ayahnya meninggal sejak kecil, namun beliau hidup dengan kehidupan yang mewah kerana keturunan beliau tergolong dari golongan bangsawan.

Al Kindi menghembuskan nafas terakhir pada tahun 252 hijrah bersamaan 866 masihi ketika umurnya 68 tahun.

Latar belakang Pendidikan Al Kindi:

Sejak kecil lagi, Al Kindi telah menghafal Al Quran, hadis- hadis Rasulullah SAW; mendalami ilmu Bahasa Arab seperti Nahu. Beliau juga telah mendalami ilmu fiqh dn usul fiqh. Selepas Mendalami pelbagai ilmu Syariah dan ilmu kalam, kecenderungan beliau berubah kepada mempelajari falsafah. Beliau mempelajari falsafah-falsafah yang datang daripada tamadun-tamadun Yunani kuno seperti falsafah Aristotle.

Al Kindi meninggalkan banyak karya dalam berbagai bidang ilmu pengetahuan. Kebanyakan karya dan tulisan beliau adalah dalam bentuk risalah atau makalah pendek. Karya dan tulisan Al kindi khususnya dalam bidang-bidang seperti falsafah, perubatan, muzik dan astronomi sangat terkenal dan terpengaruh di Eropah khususnya pada kurun pertengahan. Kebanyakan risalah-risalah ini diterjemahkan ke dalam Bahasa-bahasa utama eropah. (Wan Suhaimi Wan Abdullah, 2017)

Al Kindi Dan Falsafah

Al Kindi mula cenderung kepada falsafah terutamanya falsafah Aristotle selepas beliau menguasai ilmu Syariah. Beliau mula mempelajari falsafah selepas berpindah ke kota Baghdad yang pada ketika itu merupakan satu kota yang dipenuhi dengan kekayaan khazanah ilmu hasil daripada galakan khalifah  Abbasiyyah kepada para cendikiawan untuk mengorek dan menggali kembali Mutiara ilmu yang terdapat pada tamadun-tamadun kuno.

Antara perkara penting yang di lakukan oleh Al kindi ialah usaha beliau untuk mengharmonikan hubungan di antara falsafah dan agama. Bagi beliau falsafah dan agama mempunyai tujuan dan asas yang sama. Falsafah dan agama kedua-duanya mencari akan kebenaran dan beramal dengannya.

Falsafah ialah pengetahuan tentang kebenaran. Ahli falsafah Islam juga seperti ahli Yunani yang mempercayai bahawa kebenaran itu ialah sesuatu yang mengatasi pengalaman diri; dan ia berada di alam metafizik dengan keadaan tidak berubah dan kekal. Al Kindi mendatangkan maksud falsafah di dalam Al Falsafah Al Ula”:

“Falsafah ialah pengetahuan berkaitan realiti dan hakikat benda mengikut kemampuan manusia itu sendiri, hal ini kerana pengetahuan secara teoritikal ahli falsafah ialah bertujuan untuk memperolehi kebenaran dan pengetahuan secara praktikal bertindak sebagaiman yang dikehendaki kebenaran”. (Ahmed Fouad El-Ehwany, 1963)

Namun, persamaan ini tidak membawa maksud falsafah dan agama langsung tiada beza. Terdapat juga perbezaan pada hakikat antara falsafah dan agama dari sudut metodologi atau jalan mendapatkannya serta sandaran yang dipegang oleh para ahli falsafah dan para nabi. (Dr Shehata Hafiz Muhammad Ridwan El Shiekh, 2019)

Para rasul dan anbiya’ ilmu mereka bukanlah dengan cara mengambil daripada orang lain, tetapi ia datang daripada wahyu yang diturunkan kepada Allah SWT. Manakala, ahli falsafah memperoleh ilmu mereka dengan cara mencari, mengkaji serta meneroka dalam tempoh waktu yang lama tanpa ada jaminan ilmu mereka sempurna tanpa ada cacat – cela.

Al Kindi disebut sebagai ahli falsafah arab yang terpengaruh dengan pemikiran  school of peripatetic  yang diasaskan oleh Aristotle. Namun terdapat banyak perbezaan di antara falsafah yang dikemukan oleh Al Kindi dengan falsafah Aristotle. Perbezaan ini berlaku disebabkan Al Kindi lebih cenderung falsafahnya dengan Syariah islam. Salah satu perbezaan di antara dua tokoh ini ialah perbezaan berkenaan dengan konsep ketuhanan.

Aristotle menggunakan konsep rasional akal dalam memahami konsep ketuhanan. Konsep ketuhahan bagi Aristotle bukanlah daripada konsep yang berasaskan agama, hanya semata-mata pengamatan akal yang absolute tanpa bercampur dengan konsep wahyu. Ia tidak mungkin dapat difahami kecuali melalui pengamatan akal.

Konsep ketuhanan di sisi Al Kindi pula bersandarkan kepada hujah agama. Menurut beliau, alam ini lahir daripada tiada kepada ada, dan Allah SWT yang mengadakan setiap sesuatu daripada tiada. Di sini kita dapat simpulkan bahawa konsep ketuhanan Al Kindi lebih cenderung sandarannya kepada agama.

Selain daripada usaha Al Kindi untuk mengharmonikan hubungan di antara agama dan falsafah. Beliau juga mengeluarkan pendapat-pendapat di dalam perbahasan berkenaan dengan akal. Perbahasan berkaitan dengan akal ini sudah tentu lah tidak dapat lari lagi daripada beliau kerana akal juga merupakan antara perkara yang terpenting dibahaskan di dalam kalangan ahli falsafah seperti Aristotle dan Plato.

Al Kindi di dalam risalahnnya Risalah Abi Yusuf Ya’qub ibn ishaq al-kindi fi al-‘aql  cuba mengemukakan suatu penjelasan tentang akal berdasarkan pandangan Aristotle dan gurunya Plato. (Wan Suhaimi Wan Abdullah, 2017).

RUJUKAN:

Dr Shehata Hafiz Muhammad Ridwan El Shiekh, Al Falsafah Al Islamiyah, Baiyna Al Ibda’ Wa Al Itiba’, Universiti Islam Antarabangsa Sultan Abdul Halim Mu’adzam Shah, 2019.

Prof Dr. Wan Suhaimi Wan Abdullah, Falsafah Al Kindi Tentang Akal: Analisis Awalan dan Terjemahan Risalah Fi Al ‘Aql, Majalah Al Afkar Universiti Malaya.

Ahmed Fouad El-Ehwany, Al Kindi, History Of Muslim Philosophy, Otto Harrassowitz, 1963

Artikel dikirimkan oleh Ahmad Muaz.


Ada Apa Pada Ratapan Notre Dame?

Belum pun
reda api yang menenggelami kerangka Notre Dame, muncul jemaah “what-aboutism”
yang memenuhi susur masa di Facebook. “What about the Umayyad Mosque?”, “What
about coral reefs?”, “What about the Bamiyan Buddha?” dan sebagainya. Di China,
muncul pula golongan yang marah kerana tidak ramai yang mengetahui tentang
Istana Musim Panas yang dimusnahkan oleh pihak Barat.

Betul, jika
dibandingkan dengan Masjid Umayyah di Damsyik, Buddha Bamyan di Afghanistan,
Masjid Tua Uighur dan kota lama Palmyra – Notre Dame tidak begitu ‘special’
dari sudut usia ataupun perkembangan tamadun. Bahkan di Perancis sendiri,
terdapat deretan gereja Gothic lama yang seusia dan semegah Notre Dame seperti
Basilika Di-Raja St Denis, Chartres Cathedral dan Sainte-Chapelle. Namun, Notre
Dame tetap dikenali seantero dunia. Mengapa?

Ya, ilmu sains dan teknologi mungkin telah membina ‘flying buttresses’ dan ‘spire’ tinggi Notre Dame. Bahkan, ilmu sains juga akan membantu dalam pembinaan semula Notre Dame. Tetapi yang menghidupkan imaginasi Notre Dame di minda manusia dan yang ‘memanjangkan hayat’ bangunan usang tersebut di lautan sekular umat Perancis adalah kuasa sastera.

Sulaman naratif Victor Hugo berkenanaan Si Bongkok Notre Dame telah berjaya menarik minat dan cinta umat manusia kepada Notre Dame. Seperti yang ditulis sebelum ini, novel Si Bongkok Notre Dame telah digarap oleh Victor Hugo untuk menyelamatkan gereja tua di Kota Paris ini daripada hampir ranap dimamah usia dan diabai umat manusia.

Dengan bilangan orang Perancis yang menidakkan agama semakin tinggi – Notre Dame yang hampir kosong itu hampir sahaja diroboh atau diabaikan. Ketika itu, Notre Dame dianggap ‘hodoh’, dan tidak seindah bangunan lain di Kota Paris. Victor Hugo nekad untuk mematahkan sudut pandang ini.

Lihat sahaja
garapan beliau dalam novel tersebut:

“Bangunan agung, seperti gunung-ganang yang besar, adalah karya yang berusia abad lamanya… Masa adalah arkitek utamanya, dan seluruh bangsa menjadi pembinanya… Patung-patung, kaca berwarna, ‘rose windows’, arabesque, lengkukan ukiran, dan relief-bas – Notre Dame menggabungkan kesemua ciri imaginasi ini mengikut kesesuaian dirinya umpama gadis memilih perhiasan. Namun jati dirinya kekal – umpama batang pokok yang tidak bergerak dan dedaunan yang tidak berubah.”

Karya beliau bukan sahaja memaparkan kisah lara Esmeralda atau nasib tragis Quasimodo. Ianya bukan sahaja mengisarkan niat jahat Archdeacon Frollo – tetapi novel beliau adalah umpama satu surat cinta kepada Notre Dame, di mana setiap lekuk dan batu-batanya dibayangkan dengan penuh romantis di dalam garapan beliau.

Dari penulisan Victor Hugo, Notre Dame seolah-olah mempunya nyawa sendiri yang menjadi saksi segala tragedi di Kota Paris. Victor Hugo telah mewujudkan suatu naratif yang membuatkan orang ramai menjiwai sejarah Notre Dame dan seni binanya. Dari awal lagi Victor Hugo berazam untuk menjadikan kisah Si Bongkok Notre Dame sebagai wadah untuk umat manusia mengenali Notre Dame, untuk menyelamatkan gereja tua tersebut dari dimamah usia.

Dan beliau berjaya dalam menghasilkan satu naratif Gothic yang memautkan hati umat manusia terhadap bangunan tua berkenaan. Quasimodo yang hodoh diangkat sebagai simbolisme kepada Notre Dame, dianggap hodoh tetapi mempunyai dalaman yang cantik. Bahkan, simbolisme ini begitu jelas apabila Victor Hugo membayangkan Quasimodo dapat merasai sendiri nadi Notre Dame.

Dalam adaptasi Disney, mereka membayangkan ‘gargoyle’ di Notre Dame itu hidup di hadapan Quasimodo bagi membolehkan anak-anak kecil memahami apa yang cuba disampaikan oleh Victor Hugo. Dengan ini, naratif Notre Dame sebagai saksi bisu sejarah Perancis terus hidup dek kerana penulisan Victor Hugo.

Kepentingan naratif inilah yang ditekankan oleh ahli falsafah Palestin, Edward Said. Ini kerana naratif membolehkan umat manusia mendekati dan memahami sudut pandang sesuatu tamadun. Bahkan, Edward Said menekankan kepentingan sastera Palestin bagi membolehkan naratif Palestin dikenali ramai, khususnya di Barat. Beliau sedar, dari sudut naratif – kelompok Zionis lebih mendepani mereka dalam mencanai naratif mereka di Barat.

Sastera yang dikatakan tidak sepenting sains inilah, yang menyebabkan mengapa ramai manusia lebih menjiwai kehancuran Notre Dame berbanding kota lama Yemen. Bahkan di kota Paris sendiri, Istana Tuileries yang diroboh perusuh pada tahun 1871 tidak mendapat dana yang mencukupi untuk dibina semula sehingga kini – kerana jiwa penduduk Paris tidak terpaut kepada bangunan tersebut seperti mana jiwa mereka telah dipautkan oleh Victor Hugo kepada gereja lama tersebut.

Walaupun amat signifikan dalam sejarah Perancis, kurang tarikan terhadap naratif sejarahnya berbanding Notre Dame menyebabkan Tulieries terus hilang dari kota Paris. Tanpa naratif, ‘hayat’ sesuati monument sejarah akan terus pudar.

Maka usahlah kita sering bertanya mengapa manusia lebih ramai meratapi Notre Dame, tetapi ikutlah jejak langkah Victor Hugo. Ingat, walaupun sudah ribuan makalah ilmu ditulis mengenai Sungai Batu atau Lembah Bujang, tidak semua yang cukup meminati sejarah untuk membaca sejarahnya.

Garaplah karya agung yang menyelusuri setiap batu-batu lama Sungai Batu, ‘hidupkanlah’ batu-batu bisu di Bangunan Sultan Abdul Samad dengan Esmeraldanya tersendiri, ‘berikanlah nyawa’ kepada marmar-marmar kaku di Kota Alhambra dengan Quasimodo di hujung pena kalian. Wujudkanlah perasaan cinta umat manusia terhadap Masjid Ubudiyah, biar dari pelbagai bangsa dan anutan agama seperti mana Victor Hugo menarik perhatian dunia kepada gereja tua Notre Dame.

Ingat, dengan sebatang pena Victor Hugo mampu mengubah nasib satu gereja tua. Bagaimana pula kita dengan keyboard di hujung jari? Sekadar menjadi kaki troll kah kita? Atau sekadar memenuhi susur masa dengan keluhan mengenang nasib umat sendiri?


Tengkorak Manusia Ditemui Di Tapak Kota Purba China Berusia 4300 Tahun

Shimao merupakan sebuah kota purba China yang telah hilang sejak sekian lama. Namun pada tahun-tahun kebelakangan, ia mendedahkan banyak rahsia yang disimpannya kepada ahli-ahli arkeologi. Antara penemuan yang paling mengagumkan adalah sebuah piramid bertingkat dan bukti amalan korban manusia. Penemuan-penemuan tersebut memberikan kefahaman lanjut tentang sejarah awal tamadun China dan upacara korban manusia.

Di lembah Sungai Kuning, wilayah Shaanxi, terdapat sebuah lembangan. Penduduk kampung di sana menyedari kewujudan runtuhan tembok yang sangat besar di sebuah tapak yang mereka sebut sebagai Shimao. Memandangkan kawasan itu merupakan sempadan antara empayar China dan empayar nomad (Xiongnu misalnya), maka mereka hanya menganggapnya sebagai sebahagian daripada runtuhan Tembok Besar.

KOTA NEOLITIK SHIMAO

Namun pada tempoh kebelakangan, dijumpai kepingan-kepingan jed yang merupakan suatu barangan berharga di zaman China purba. Batu permata berharga itu berasal dari kawasan yang terletak 1000 batu (1609.34 km) jauh, justeru penemuan tersebut menimbulkan persoalan tentang bagaimana jed-jed berkenaan boleh berada di kawasan yang dianggap lengang dari manusia purba.

Maka pada tahun 2013, sepasukan arkeologis China mengunjungi tapak berkenaan untuk menjalankan penyelidikan dan mereka bukannya menjumpai runtuhan Tembok Besar, akan tetapi sebuah kota yang telah lama hilang! Kota tersebut dikelilingi oleh tembok batu sepanjang 6 batu (9.6 km) dan mempunyai sebuah piramid bertingkat di dalamnya. Ujian pentarikhan-karbon mendapati kota berkenaan berusia 4300 tahun – jauh lebih awal sebelum terbentuknya tamadun China, jika mengikut rekod rasmi.

Justeru dalam erti kata lain, penemuan ini melibatkan sebuah kota Neolitik. Piramid bertingkat yang dijumpai itu dianggap sebagai mercu kota Shimao dan didapati bahagian platformnya dihuni oleh golongan elit yang hidup secara terpisah daripada masyarakat umum. Aspek pertahanan Shimao juga amat mengagumkan – dan hal ini agak munasabah memandangkan kota itu tentunya terdedah kepada s3rangan warga-warga gasar dan nomad

Besarnya kuantiti sumber dan bahan-bahan yang diperlukan bagi membina kota sebegitu mengisyaratkan kepada kita bahawa kumpulan masyarakat yang membangunkan Shimao memiliki kemajuan dan sistem sosial berhierarki. Ketua ekskavasi di Shimao, Sun Zhouyong dipetik oleh National Geographic, “Penemuan ini mendorong kam untuk melihat sejarah perkembangan tamadun awal di China dengan kanta yang berbeza.”

LUBANG-LUBANG YANG DIPENUHI TENGKORAK

Semasa menjalankan ekskavasi di ruangan dalam piramid yang setinggi 230 kaki (70.1m) itu, pasukan arkeologis menemui beberapa buah artifak dan lukisan dinding. Untuk menyebut secara khusus, mereka menemukan ’70 relif patung – meliputi ular, raksasa, makhluk separa-manusia yang mana ia mirip dengan ikonografi Zaman Gangsa China’. Turut ditemui di tapak berkenaan harp mulut terawal yang diketahui di China, serta sejenis instrumen angin.

Di bawah salah sebuah tembok itu pula terdapat enam buah lubang yang dipenuhi dengan 80 tengkorak manusia. Rapinya keadaan tengkorak-tengkorak itu disemadikan seolah-olah mengisyaratkan kepada kita yang ianya merupakan korban ritual. Sun Zhouyong juga menyebutkan bahawa “tengkorak-tengkorak tersebut memiliki tanda-tanda yang ianya dipukul dan dibakar”. Diandaikan bahawa kesemua tengkorak itu adalah milik tawanan p3rang, yang berkemungkinan musuh Shimao.

Penyelidikan yang dijalankan kemudiannya mendapati tengkorak-tengkorak itu semua adalah milik gadis muda, yang berkemungkinan merupakan puteri mahupun bangsawan dari musuh Shimao. Walau bagaimanapun, tiada rangka yang dijumpai – tengkorak semata-mata. Li Min, seorang penyelidik dari Universiti California memaklumkan kepada National Geographic bahawa ‘darjah keganasan ritual yang dilakukan di Shimao tidak pernah disaksikan dalam sejarah awal China.”

RUANG KERAMAT

Di atas lubang-lubang ini terdapat monumen-monumen batu yang mempunyai rekaan yang sama seperti mata. Batu-batu ini dihiasi dengan ribuan kepingan jed. Kawasan ini, berserta dengan segala lubang tengkorak yang disebutkan tadi, merupakan sebuah kawasan keramat yang mungkin digunakan bagi memperagakan pengaruh dan kekuasaan elit Shimao yang hidup di puncak piramid.

Amalan mengorbankan kaum wanita mungkin merupakan sebahagian daripada ritual yang bertujuan untuk menjadikan kota itu unik, di samping meraih ‘keberkatan’ para dewa. Namun, terdapat juga kemungkinan bahawa amalan korban itu mempunyai kaitan dengan sejarah penubuhan kota Shimao.

Penemuan-penemuan terkini mengukuhkan lagi pendapat bahawa daerah Shaanxi memainkan peranan signifikan dalam pembentukan tamadun awal di China. Shimao hanyalah salah sebuah dari 70 buah petempatan Zaman Batu yang ada di wilayah tersebut, setakat yang telah ditemui.

Petempatan-petempatan lain yang ada semuanya hanyalah petempatan yang mengiringi Shimao, sekaligus mengisyaratkan bahawa kota itu merupakan kota utama bagi sebuah negara. Menerusi jumpaan jed dan barangan lain, jelas pada kita bahawa Shimao turut berinteraksi dengan kebudayaan-kebudayaan lain.

AMALAN KORBAN YANG BERLANJUTAN

Tamadun yang terbangun di Shimao berkemungkinan memberi pengaruh yang kuat pada tamadun-tamadun China pada zaman terkemudian, sebagaimana yang dapat dibuktikan menerusi amalan mengorbankan manusia. Amalan sebegini mendahului amalan korban secara besar-besaran “yang mencirikan tamadun Shang beberapa kurun kemudian (sekitar 1600-1046SM), sebelum dinasti-dinasti selanjutnya membasmi amalan tersebut.”

Sebagai maklumat tambahan, menurut Encyclopedia Britannica, Dinasti Shang merupakan “Dinasti China pertama yang kewujudannya terbukti dalam rekod dokumen dan arkeologi”. Dinasti tersebut memainkan peranan yang sangat besar dalam perkembangan tamadun China purba.

Amalan mengorbankan manusia yang dipraktikkan oleh mereka mengisyaratkan bahawa Shang turut dipengaruhi oleh kebudayaan di Shimao. Maklumat ini berupaya membantu sejarahwan untuk menulis semula sejarah tentang amalan mengorbankan manusia di China. Ramai penyelidik memanjatkan harapan agar tapak berkenaan terus membekalkan mereka dengan maklumat lanjut berkenaan pertumbuhan tamadun awal di China.

TERJEMAHAN:

Ed Whelan. (8 Ogos 2020). Pits of Skulls Found in Shimao: China’s Neolithic City of Mystery. Ancient Origins. https://www.ancient-origins.net/news-history-archaeology/shimao-0014097


Juchen: Bangsa Yang Pernah Menjajah China

Suku Jurchen (juga dikenali sebagai Nuzhen) merupakan sebuah konfederasi suku bukan-China yang menetap di bahagian timur laut China (juga dikenali sebagai Manchuria), yakni di wilayah Liaoning, Jiling dan Heilongjiang moden. Suku ini merupakan sebahagian daripada keluarga penutur bahasa Manchu-Tungu.

Suku Jurchen memberikan pengaruh yang cukup besar dalam sejarah China, memandangkan mereka bertanggungjawab menubuhkan Dinasti Jin yang dianggap sebagai dinasti ‘bangsa gasar’ kedua teragung di utara China. Walaupun wilayah kekuasaan Dinasti Jin tidak merangkumi bahagian selatan China, keturunan langsung mereka, iaitu suku Manchu kemudiannya berjaya menakluki seluruh empayar.

BAHASA JURCHEN

Jika dilihat daripada sudut etnolinguistik, suku Jurchen tergolong dalam keluarga penutur bahasa Manchu-Tungu (juga dikenali sebagai Tungusik), iaitu sub-keluarga terkecil dari tiga buah sub rumpun keluarga bahasa Altaik. Bahasa-bahasa Manchu-Tungu mempunyai kaitan jauh dengan bahasa Turki dan Monggol yang membentuk dua sub-keluarga rumpun bahasa Altaik.

Pada hari ini, terdapat kira-kira 10 hingga 17 buah bahasa Manchu-Tungu dipertuturkan oleh kurang 70 000 orang di dunia. Penutur bahasa ini tidak hanya terhad di timur laut China, yakni di kampung halaman suku Jurchen, akan tetapi ia turut tersebar luas di seluruh Monggolia dan sempadan utara Russia.

Bahasa tertua dalam keluarga bahasa Manchu-Tungu yang diperakui ialah bahasa Jurchen. Namun malangnya, tidak banyak maklumat yang diketahui tentang bahasa ini, memandangkan ia telah pun pupus. Tambahan, tidak banyak tinggalan berbentuk tulisan bahasa Jurchen yang dapat ditemui. Menerusi sejumlah kecil tinggalan yang ditemui dalam bentuk stele di timur laut China dan Korea, ilmuwan memperkirakan bahawa sistem penulisan Jurchen dipinjam daripada sistem penulisan Khitan.

Suku Khitan merupakan suku yang memerintah wilayah utara China sebagai Dinasti Liao, yang kemudiannya digulingkan oleh suku Jurchen. Memandangkan Jurchen menggantikan kekuasaan Khitan di wilayah utara China, maka tidak hairanlah sekiranya mereka turut mengamalkan sistem penulisan mereka.

Suku Khitan mengubah sistem penulisan mereka untuk lebih memiripi tulisan China, dan hal ini boleh ditemukan pada tulisan Jurchen. Terdapat kemungkinan bahawa Jurchen sama sekali tidak mempunyai sistem penulisan sebelum menjatuhkan Khitan, lantaran selain Jurchen dan Manchu, bahasa-bahasa Manchu-Tungu yang lain tidak mempunyai sebarang tinggalan tulisan.

SEJARAH JURCHEN

Berbanding sejarah bahasa Jurchen dan perkembangannya, maklumat perihal sejarah suku Jurchen adalah lebih jelas. Sebutan pertama tentang suku Jurchen hadir pada kurun ke-10, iaitu apabila Balhae, sebuah kerajaan yang berpangkalan di wilayah Heilongjiang moden, dikuasai oleh Abaoji (dikenali sebagai Maharaja Taizu), seorang pemimpin Khitan dan pengasas Dinasti Liao. Heishui Mohe menyerah-diri kepada Abaoji dan menukarkan nama menjadi Nuzhen.

Menurut historiografi China, Heishui Mohe merupakan keturunan Sushen dan Yilou. Sejarah keduanya ini boleh dijejak kembali pada zaman Dinasti Han. Menurut sumber tradisi, suku Jurchen mengubah nama mereka kepada Nuzhi apabila Yelu Zhongzhen ditabalkan sebagai Maharaja Xingzong pada tahun 1031.

Abaoji menyedari bahawa walaupun Jurchen sudah tunduk kepada pemerintahannya, wujud kemungkinan bahawa suatu hari nanti mereka bangkit menentang Dinasti Liao. Justeru demi mengawal mereka, beliau bertindak memindahkan ribuan orang Jurchen ke wilayah selatan. Orang-orang Jurchen yang telah berintegrasi dengan masyarakat China dan Khitan ini dikenali sebagai ‘Jurchen matang’.

Suku Jurchen yang kekal berada di utara pula dikenali sebagai ‘Jurchen mentah’. Maharaja-maharaja Liao membenarkan ketua-ketua suku Jurchen untuk mentadbir masyarakat mereka sendiri bagi pihak kerajaan. Mereka bahkan dikurniakan gelaran Putera Agung, ataupun Putera.

KLAN WANYAN MEMPERKUAT SUKU-SUKU JURCHEN

Menjelang penghujung kurun ke-10, klan Wanyan muncul sebagai sebuah klan yang menonjol dalam kalangan suku Jurchen. Pada kurun berikutnya, klan Wanyan memperkuat kedudukan mereka, serta menambah baik asas-asas ekonomi dan kesatuan sosial suku-suku Jurchen. Menjelang kurun ke-12, suku Jurchen sudah cukup bersedia untuk menggulingkan pemerintah Khitan dan menubuhkan dinasti mereka yang tersendiri.

Pada tahun 1113, ketua klan Wanyan yang bernama Wanyan Aguda berjaya menyatukan seluruh klan Jurchen. Pada tahun berikutnya, beliau mengisytiharkan p3rang terhadap Dinasti Liao. Pada tahun 1115, Jurchen menjalinkan persekutuan dengan Dinasti Song, yang juga merupakan musuh Dinasti Liao.

Pada tahun yang sama, Wanyan Aguda menabalkan dirinya sebagai maharaja sekaligus menubuhkan Dinasti Jin. P3rang menentang Khitan ini berakhir pada tahun 1125, apabila maharaja terakhir Liao, iaitu Maharaja Tianzuo ditangkap.

Sejurus selepas kejatuhan Dinasti Liao, suku Jurchen membelakangkan persekutuan dengan Song. Mereka melanjutkan kempen ketenteraan ke selatan dan menyerang wilayah-wilayah kekuasaan dinasti tersebut. Pada bulan Disember 1126, pasukan tentera Jurchen sudah pun tiba di pintu gerbang Kaifeng, ibu kota Dinasti Song.

Pada Januari tahun berikutnya, kota tersebut tumbang dan tentera Jurchen menangkap Maharaja Qinzong dan ayahandanya, mantan Maharaja Huizong. Kedua orang kerabat diraja itu dibawa ke tanah air Jurchen sebagai tawanan p3rang. Pun begitu, peristiwa memalukan yang dikenali sebagai Insiden Jingkang ini bukanlah pengakhiran buat Dinasti Song.

Ahli istana Song berjaya melarikan diri ke selatan, dan Zhao Gu, adik tiri kepada Maharaja Qinzong lantas ditabalkan sebagai Maharaja Gaozong, yakni maharaja pertama Dinasti Song Selatan. Jurchen dan Song terus melanjutkan permusuhan selama sedekad setengah.

Lalu pada akhirnya, sebuah perjanjian damai dimeterai antara kedua belah pihak pada tahun 1142. Sempadan antara Dinasti Jin dan Dinasti Song Selatan (secara kasarnya sepanjang Sungai Huai) dipersetujui dan Song dituntut agar membayar ufti kepada Jurchen.

BUDAYA JURCHEN

Setelah menakluki wilayah utara China, suku Jurchen mula menerap dan mengamalkan adat serta budaya China (suatu proses yang dikenali sebagai pencinaan). Misalnya, sebuah bureukrasi gaya China diterapkan dalam pentadbiran ke atas rakyat Jurchen yang berwarga China yang hidup di wilayah selatan empayar mereka. Namun pada masa yang sama, terbit kekhuatiran bahawa pengamalan gaya hidup China sebegini akan menghakis identiti etnik dan menghapuskan nilai-nilai tradisi mereka.

Justeru, bahasa dan sistem penulisan Jurchen terus digunakan, sementara pakaian dan adat-istiadat China diharamkan dari diamalkan oleh golongan tentera. Walaupun kekuatan pasukan tentera Jurchen luntur secara bertahap, mereka masih dianggap sebagai kuasa serantau yang berpengaruh. Hal ini terbukti apabila Dinasti Song mengisytiharkan p3rang terhadap Jurchen pada 1206, dengan matlamat mahu merebut semula wilayah-wilayah mereka yang telah ditakluki.

Jurchen berjaya mematahkan s3rangan tentera Song ini dan melancarkan s3rangan balas. Namun, mereka juga tidak berupaya merebut wilayah daripada Song. Lantas, sebuah perjanjian damai dimeterai pada tahun 1208, di mana Song dituntut agar membayar ufti tahunan yang lebih besar berbanding sebelumnya.

ANCAMAN-ANCAMAN LAIN TERHADAP JURCHEN

Walau bagaimanapun, Dinasti Song Selatan bukanlah satu-satunya musuh yang mengancam kepentingan Dinasti Jin. Di utara, Monggol sedang mengalami kebangkitan. Pada tahun 1206, Genghis Khan berjaya menyatukan suku-suku nomad Monggol-Turki, sekaligus menubuhkan Empayar Monggol. Pada tahun 1211, beliau mengisytiharkan p3rang ke atas Dinasti Jin.

Jurchen kehilangan banyak wilayah ke tangan Monggol, termasuklah ibu kota mereka sendiri, iaitu Zhongdu (kini Daerah Xicheng di Beijing). Justeru pada tahun 1215, Jurchen memindahkan ibu kota ke Kaifeng.

Pada masa yang sama, dalam suatu usaha untuk menggantikan wilayah-wilayah yang telah ditakluki, Jurchen melancarkan kempen ke atas Dinasti Song. Kempen ini tidak hanya gagal mencapai matlamatnya, malah mereka turut menambahkan lagi permusuhan sedia ada dengan Song.

Pada tahun 1233, Kaifeng tumbang ke tangan Monggol setelah dikepung selama beberapa tempoh. Pemerintah Jin, iaitu Maharaja Aizong bertindak melarikan diri ke Caizhou. Dalam situasi yang getir ini, Jurchen meminta bantuan daripada Song dan memperingatkan kepada mereka bahawa sebaik sahaja Monggol selesai menakluki Jurchen, mereka akan menyasarkan Song pula. Berikutan hubungan renggang antara kedua belah pihak, Song pun menolak untuk membantu Jurchen dan sebaliknya, membentuk pakatan pula dengan Monggol.

Pada tahun 1234, Monggol dan Song melancarkan s3rangan secara bersama ke atas Caizhou. Jurchen tewas, sekaligus pemerintahan Dinasti Jin pun berakhir. Seperti yang sudah dijangka, Song menjadi sasaran Monggol yang seterusnya. Persekutuan antara Monggol dan Song terbubar sejurus selepas kehancuran Dinasti Jin. Dinasti Song juga kemudiannya ditakluk oleh Monggol pada tahun 1279.

Walau bagaimanapun, kejatuhan Dinasti Jin ini tidaklah bererti tamatnya sejarah suku Jurchen. Mereka terus wujud di China. Para penghikayat China dari Dinasti Ming (yang menggantikan Dinasti Yuan) misalnya, merekodkan bahawa terdapat tiga buah kumpulan utama Jurchen – iaitu Jurchen Liar, Jurchen Haixi dan Jurchen Jianzhou.

Jurchen Liar hidup di wilayah paling utara Manchuria. Jurchen Haixi pula di wilayah Heilongjiang moden dan Jurchen Jianzhou menetap di wilayah Jilin moden. Walaupun Jurchen Liar bersifat nomad, dua kumpulan yang lain dicatatkan mengamalkan gaya hidup yang bersifat agak menetap dan terlibat dalam aktiviti perburuan, perikanan dan pertanian terhad.

Maharaja-maharaja Ming menunjukkan minat yang ketara untuk berinteraksi dengan suku Jurchen. Walaupun Dinasti Yuan sudah berjaya ditumbangkan, orang-orang Monggol yang terselamat mengundurkan diri ke Monggolia. Di sana, mereka menubuhkan Dinasti Yuan Utara. Demi menangani ancaman ini, misi-misi diplomatik dihantar bagi menemui suku Jurchen yang kebanyakannya bersetuju untuk menjadi sekutu Ming dan memerangi Monggol.

Tambahan, pasar-pasar kuda turut ditubuhkan bagi memudahkan perniagaan antara Ming dan Jurchen. Alatan pertanian besi, penternakan, bijih benih, beras, garam dan barangan tekstil dari China ditukar dengan kuda, bulu, ginseng dan produk-produk Jurchen yang lain. Interaksi dengan Ming ini mendorong kepada proses pencinaan dalam kalangan suku Jurchen. Direkodkan bahawa kononnya menerusi proses tersebut, suku Jurchen berupaya membentuk struktur yang cukup tersusun bagi membolehkan mereka menakluk China kemudiannya.

PENGARUH JURCHEN KE ATAS DINASTI CHINA

Dinasti diraja terakhir China, iaitu Dinasti Qing ditubuhkan oleh suku Manchu yang dikenali sebagai keturunan suku Jurchen. Hubungan antara Manchu dan Jurchen ini terbukti pada nama awal yang dipilih oleh Jurchen bagi mewakili dinasti mereka. Nama negara tersebut dalam bahasa Manchuria ialah ‘Aisin Gurun’, yang membawa maksud ‘Negara Emas’.

Hal yang sama turut berlaku pada perkataan ‘Jin’ dalam bahasa China, dan dinasti itu turut dikenali sebagai Dinasti Jin Lewat. Hal ini merupakan indikasi yang jelas bahawa suku Manchu menganggap diri mereka sebagai pengganti Dinasti Jin. Pengasas Dinasti Jin Lewat ini ialah Nurhaci, seorang pembesar dari Jurchen Jianzhou.

Pada tahun 1583, Nurhaci memulakan usahanya untuk menyatukan suku-suku Jurchen. Pada mulanya, pihak pemerintah Ming tidak mengendahkan usaha-usaha Nurhaci itu. Malahan, mereka sendiri memberikan jawatan dan gelaran kepadanya.

Pada tahun 1582, beliau dilantik sebagai komander sempadan. Manakala pada tahun 1589 pula, beliau dilantik sebagai wakil pemerintah di Heilongjiang. Pada tahun 1595, Nurhaci dianugerahkan gelaran ‘Panglima Harimau-Naga’ oleh istana Ming. Bagi pihak sukunya, Nurhaci membayar ufti kepada Ming dan beberapa kali menghantarnya sendiri ke Beijing sebagai ketua perutusan.

Pada tahun 1608, Nurhaci menghentikan pembayaran ufti kepada Ming lantaran beliau menganggap Jurchen sudah cukup kuat untuk menentang pihak pemerintah. Lapan tahun kemudian, Nurhaci akhirnya berjaya menyatukan suku-suku Jurchen, lalu menggelarkan dirinya sebagai ‘khan’ dan menubuhkan Dinasti Jin Lewat. Pada tahun 1618, Nurhaci mengeluarkan ‘Tujuh Duka Besar’ yakni sebuah dokumen yang meluahkan enam kesedihannya terhadap Ming.

Dokumen ini pada hatinya merupakan alasan buat Nurhaci untuk memberontak dan mengisytiharkan p3rangnya terhadap Ming. Pada tahun-tahun berikutnya, Nurhaci meluaskan kekuasaannya ke wilayah-wilayah Ming. Namun pada tahun 1626, beliau mengalami kekalahan besar pertama dalam hayatnya, di mana beliau ditewaskan oleh panglima Ming yang bernama Yuang Chonghuan di Ningyuan.

Tahun berikutnya, beliau menubuhkan Dinasti Qing. Beijing tumbang ke tangan Qing pada tahun 1644, yakni beberapa bulan selepas kematian Hong Taiji. Dinasti Qing ini menguasai China sehingga tahun 1911.Nurhaci mengalami kecederaan akibat dibedil meriam Portugis dan meninggal dunia dua hari kemudian. P3rang menentang Ming ini dilanjutkan oleh penggantinya, Hong Taiji. Pada tahun 1635, Hong Taiji menukar nama sukunya daripada Jurchen kepada Manchu.

Walaupun pada hari ini Jurchen tidak lagi wujud sebagai sebuah kumpulan etnik, keturunan mereka masih lagi ada. Sebagaimana yang telah disebutkan di atas, suku Manchu merupakan keturunan langsung Jurchen Jianzhou.

Keturunan-keturunan Jurchen yang lain merangkumi Hezhe, Ewenke, dan Elunchun. Walaupun suku Jurchen tidaklah begitu dikenali pada hari ini, hakikatnya mereka meninggalkan kesan yang cukup besar terhadap sejarah China lantaran dua buah dinastinya, iaitu Dinasti Jin dan Dinasti Qing diasaskan oleh mereka.

TERJEMAHAN:

Wu Mingren. (8 Mei 2020). How the Jurchen Tribes C0nquered China. Ancient Origins.
https://www.ancient-origins.net/ancient-places-asia/jurchen-tribes-0013681


Indianisasi Dan Islamisasi Alam Melayu: Satu Pensejarahan

Mutakhir ini kecoh berkenaan isu keberhutangan orang Melayu kepada peradaban India di mana ini yang bukanlah kali pertama berlaku tetapi telah berlaku bertahun-tahun lamanya. Pendakwaan ini bukan sahaja melibatkan agama, budaya, bukti arkeologi, bahasa, sistem tulisan, raja-raja, malah mereka mendakwa merekalah punca ketamadunan orang Melayu.

Sebelum alam Melayu ini bersentuh dengan kebudayaan India, penduduk asal ini hidup di dalam kegasaran. Inilah yang dicanang-canangkan terutamanya oleh puak ‘Greater India’ dan geng Chola. Namun perkara ini bukanlah baru sebenarnya, ia telah disebarluas dan dipropagandakan oleh penjajah-penjajah Nusantara seperti British dan Belanda. Untuk kes Malaysia, ia adalah usaha terancang pihak British dalam memperbesarkan pengaruh India ke atas orang Melayu.

TAKRIF INDIANISASI

Sebelum kita meneruskan perbincangan lebih lanjut, lebih baik kita selesaikan dahulu takrif Indianisasi. Mengikut Coedes, Indianisasi adalah perkembangan kebudayaan secara terancang yang diasaskan di atas konsep diraja India, dicirikan melalui kultus Hindu atau Buddha, mitologi Puranas, dan penumpuan ke atas Dharmasastra, dan menzahirkan dirinya di dalam bahasa Sanskrit.

Manakala Indianisasi di kawasan India Jauh (merujuk kepada kepulauan Melayu) sukar untuk dipastikan samaada ianya menyamai Indianisasi di Lembah Ganges seperti Bangladesh, bangsa Dravidian dan Sri Lanka. Terdapat berbagai istilah yang boleh menggantikan Indianisasi ini seperti Brahminisasi atau Sanskritisasi. Ini kerana terdapat teori lain bahawa penyebaran budaya India ini melibatkan golongan Brahmin sahaja atau melalui pengaruh bahasa Sanskrit sepertimana zaman ini yang melalui pengInggerisan yang hebat. Kedudukan Kepulauan Melayu yang dipisahkan laut yang luas berbanding Bangladesh dan Dravidian menyukarkan untuk penyerapan budaya secara perlahan-lahan.

Ciri tamadun India yang diserap oleh alam Melayu :-

1) kepercayaan – Buddha dan Hinduisme (Brahminisme)

2) Bahasa – Sanskrit

3) Huruf India – tulisan Pallawa yang diubahsuai daripada tulisan India Selatan. Tulisan kawi di Jawa diubahsuai daripada tulisan Pallawa

4) Kesenian – corak pada candi dan patung-patung

5) Pentadbiran – gelaran raja dan pembesar

6) Kesusasteraan – epik Ramayana, Mahabrata dan Jataka diterjemahkan atau disadur

Tiga hipotesis utama proses Indianisasi ini

1) Hipotesis Visya

2) Hipotesis Kastria

3) Hipotesis Brahmin

Hipotesis Visya ini telah dikemukakan oleh Krom dan diperkembangkan oleh Coedes; di mana mereka mengatakan bahawa proses Indianisasi ini dilakukan oleh golongan Visya. Golongan Visya yang mana adalah golongan pedagang ini telah datang ke alam Melayu untuk berdagang dan dalam tempoh perdagangan itu telah berkahwin dengan penduduk tempatan. Perdagangan antara benua India dengan alam Melayu ini telah berlaku lama dahulu namun semenjak abad ke 2 SM, India telah kehilangan bekalan emasnya dan ini menuntut mereka untuk mendapatkan bekalan tersebut di alam Melayu lalu mempesatkan kedatangan golongan ini ke alam Melayu dan menyebarkan kebudayaan India di sini. Namun didapati hipotesis ini ada kelemahan ketaranya kerana bagaimana golongan Visya ini mampu untuk menyebarkan kebudayaan India terutamanya di dalam bab keagamaan dan bahasa Sanskrit?

Agama Hindu dan bahasa Sanskrit hanya difahami oleh golongan Brahmin sahaja. Namun Krom menjawab bahawa kemungkinan golongan Brahmin ini dijemput golongan Visya untuk mengajar anak-anak mereka. Namun pandangan ini disanggah kerana dua sebab iaitu; golongan Brahmin tidak boleh bergaul dengan golongan bawahan, dan , golongan Brahmin tidak boleh bergaul dengan kasta rendah apatah lagi mengajar anak kasta rendah dengan luar kasta. Ini kemudian dicadang oleh Coedes bahawa golongan yang dibawa oleh golongan Visya ini bukanlah golongan Brahmin tetapi golongan pendita Buddha kerana tiada halangan yang dihadapi oleh pendita Buddha sepertimana yang dihadapi oleh golongan Brahmin.

Hipotesis Kastria pula dicadangkan oleh C. C. Berg, Greater India Society dan Moens (pengkaji Belanda) di mana Indianisasi ini telah disebarkan oleh golongan Kastria iaitu samaada golongan pahlawan atau anak-anak Raja India terutama dari India Selatan. Anak-anak Raja ini telah keluar dari India untuk mencari tanah baru ataupun adalah pelarian politik setelah perebutan takhta kerajaan.

Apabila mereka sampai di alam Melayu, mereka telah mengalahkan pembesar tempatan dan menguasai negeri mereka. Namun ia ditentang hebat oleh FDK Bosh bahawa jika benar ianya berlaku sebegitu pastinya; adanya prasasti yang mencatatkan perluasan kuasa itu; tiada tanda-tanda kacukan bangsa Melayu Dravidia di Jawa atau Bali; istilah atau perkataan India yang ada di dalam bahasa Melayu adalah perkataan Sanskrit tulen bukannya bahasa orang Dravidia; wujudnya susun lapis masyarakat di dalam alam Melayu iaitu kasta namun tidak diamalkan kerana raja adalah paling tinggi di dalam monarki iaitu konsep dewaraja.

Manakala, hipotesis Brahmin pula menyatakan golongan Brahmin itu sendiri yang menyebarkannya namun seperti sanggahan di atas, ianya tidak mungkin berlaku dan tambahan pula golongan Brahmin bukanlah seperti golongan mubaligh yang mempunyai misi menyebarkan agamanya. Penganut dianggap Hindu jika dilahirkan dalam keluarga Hindu.

Indianisasi yang berlaku di alam Melayu ini tidaklah lebih berat kepada Hindu mahupun Buddha, namun merupakan keseimbangan di antara keduanya dan juga asimilasi dengan unsur animisme tempatan.

PENGARUHNYA

Setelah kita memahami erti Indianisasi ini kita haruslah mengetahui bahawa ia dipelopori oleh pengkaji-pengkaji British dan Belanda yang hadir di alam Melayu. Namun harus diinsafi bahawa ianya telah bermula seawal British menjajah benua India. Penjajahan ini beserta pentafsiran semula sejarah telah menjadikan asbab kepada pemisahan Pakistan dan India dan juga pergolakan antara orang Islam dengan orang Hindu. Malah kesan kepada pentafsiran ini juga tiba di alam Melayu ini yang akhirnya juga membawa kepada pemisahan fizikal dan spiritual alam Melayu ini kepada negara-bangsa baru.

Di sini akan saya hidangkan beberapa contoh daripada pegawai British berkenaan Indianisasi di alam Melayu ini.

Pegawai/Residen British yang berada di Tanah Melayu (TM) sebelum kemerdekaan tersangatlah memuja dan mengagumi kebudayaan Jawa yang dianggap sempurna lalu  dengan secara semberono merendah-rendahkan kebudayaan Melayu. Ini jelas terbukti dinyatakan oleh Frank Swettenham sendiri :

“Bahasa Jawa tentunya abjad yang paling sempurna di kepulauan, dan satu catatan ringkas mengenainya akan memberi kefahaman umum berkenaan yang lain di mana, walaupun mereka berbeza dari segi bentuk, tanggungannya, prinsipnya, satu kemiripan yang asas. Ia mempunyai perwatakan yang tersendiri dan tidak berubah-ubah untuk setiap bunyi di dalam bahasa, dan sejak itu, justeru, ianya satu sistem yang sempurna . . . .”

Ini diakibatkan ketakjuban yang sama mereka alami apabila melihat kebudayaan benua India dan umum diketahui kebudayaan Jawa adalah yang paling mirip dengan kebudayaan benua India. Di sinilah bermulanya teori Indianisasi yang turut dikenakan oleh orientalis seperti mereka kepada kebudayaan Melayu.

Malah Frank Swettenham menyebut di dalam bukunya, British Malaya, seperti perenggan di bawah :

“Sesetengah, tentunya, menyukai bahawa abjad Malayan mungkin telah dipinjam daripada Hindu, namun sesungguhnya tiada bukti kukuh untuk hipotesis sedemikian. . . .”

Pendapat mereka ini adalah mengikut pandangan alam mereka dan pengalaman mereka semenjak Zaman Pertengahan lagi. Konsep beragama mereka yang menganggap bahawa agama akan melalui evolusi mengikut peredaran masa dan agama biasanya apabila bertemu dengan entiti baru akan melentur dirinya membolehkan kepercayaan tradisi entiti baru ini meresap mesra dan membentuk agama bersifat lokaliti. Ini yang dimaksudkan oleh mereka sebagai ‘lokal genius’.

Malah pengalaman mereka bertemu dengan benua India telah membentuk satu laras pemikiran yang kemudiannya digunakan sebagai penanda aras dalam menilai alam Melayu. Ketika mereka tiba di benua India mereka telah terkesima dan kagum dengan keindahan binaan yang ada di benua India yang bercirikan Hindu dan Buddha malah binaan Islam juga dilihatkan bersatunya unsur Islam dan Hindu-Buddha di sana. Benua India adalah yang paling lewat menerima Islam dan merupakan daerah pepinggiran kekuasaan pengaruh Islam.

Dan apabila mereka tiba di alam Melayu mereka mendapati alam ini telah memeluk Islam namun didapati masih terdapat unsur ‘Hindu’ yang membudaya di alam Melayu ini terutamanya di Pulau Jawa. Sehubungan itu, dengan mengambil kira pemerhatian mereka di benua India, mereka telah menggunakan hipotesis yang sama terhadap alam Melayu. Ini diperkukuhkan oleh teori mereka bahawa sebelum kehadiran Islam, alam Melayu ini memeluk agama Hindu yang disintesiskan dengan Buddha, dan sehingga kini alam Melayu dianggap menganut agama Hindu-Buddha.

Oleh itu, apabila mereka melihat alam Melayu ini memeluk Islam namun mengekalkan kebudayaan Hindu-Buddha telah menelurkan kesimpulan pra-matang mereka sewenang-wenangnya mengatakan bahawa Islam yang dianut alam Melayu bukan bersifat asli tetapi merupakan satu sintesis antara Hindu-Buddha dengan Islam kerana sifat masyarakat Melayu sendiri yang dikatakan bijak di dalam mensintesiskan perkara sebegini. Mereka mengatakan sedemikian sepertimana mereka melihat Islam yang lain di benua India dan disebabkan alam Melayu ini berada di pepinggiran, makanya nasib yang sama berlaku di sini.

Keberhutangan Indianisasi alam Melayu ini kepada benua India telah diteruskan oleh pengkaji British dan Belanda ke atas agama Islam dengan sewenang-wenangnya menempelkan bahawa Islam tiba di alam Melayu melalui pedagang dari benua India sama seperti yang berlaku pada era Hindu-Buddha.

Sikap takjub mereka ini telah meletakkan kebudayaan Jawa jauh ke hadapan dan menjadi pusat ketamadunan alam Melayu mengenepikan peranan orang Melayu dan peranan Islam di alam ini. Pembahagian zaman alam Melayu ini telah diletakkan sebagai zaman Hindu-Buddha, zaman Islam, dan zaman penjajahan.

Tanggapan mereka adalah kehebatan sesuatu tamadun itu diukur dengam kehebatan binaan mereka dan ini terlihat dengan lebih jelas pada zaman Hindu-Buddha dengan kehadiran begitu banyak candi-candi, stupa-stupa, dan yang paling penting seperti candi Borobudur yang menyorot kepada kemegahan zaman Hindu-Buddha.

Manakala, kemegahan binaan ini tidak terlihat pada zaman Islam menerangi alam Melayu ini. Malah mereka senada mengatakan bahawa kemasukan Islam menyekat kehebatan yang dikecapi alam Melayu ini dengan runtuhnya Kerajaan Sriwijaya dan Kerajaan Majapahit yang tidak akan datang kembali.

PEMUSATAN PAKSI INDIA

Sikap yang tegar dalam memusatkan paksi India untuk pensejarahan alam Melayu walaupun betul namun ia tidaklah begitu benar untuk dilebih-lebihkan. Pemusatan ini adalah kesan yang disebut oleh Syed Hussein Al-Attas (SHA) sebagai imperialisme intelektual/minda tertawan. Perkara ini bukan sahaja berlaku di alam Melayu malah seperti yang disebutkan di atas ianya telah diterapkan juga di benua India.

Pensejarahan semula British terhadap sejarah benua India telah menatijahkan pemisahan benua India kepada beberapa buah negara bangsa dan masih lagi berseteru antara satu sama lain. Pensejarahan di benua India telah meletakan pembahagian zaman India kepada zaman Hindu, zaman Islam dan zaman moden sedangkan Islam tiba di benua India bukannya sekaligus tetapi berperingkat.

Namun begitu tindakan sedemikian telah melahirkan radikal di kalangan pihak masing-masing yang seakan-akan kecewa dengan kelemahan diri tatkala di bawah pemerintahan yang lain. Sebagai contohnya kedatangan zaman Islam telah dilihat sebagai zaman penindasan ke atas masyarakat Hindu sedangkan ianya akibat telah diolah oleh pengkaji British. Di sini SHA telah mencadangkan agar pensejarahan dilakukan secara kreatif mengikut pensejarahan tempatan.

ISLAMISASI

Syed Muhammad Naquib Al-Attas sebagai seorang ahli falsafah besar di alam Melayu ini melihat bahawa pengaruh Islamisasi lebih menonjol daripada pengIndiaan yang berlaku di alam Melayu ini. SMNA menyorot pemerhatian Henri Pirenne yang mengatakan mengenai dua ciri utama yang menjadi nilai ukuran untuk menciri ketamadunan sejarah bangsa.

1) pemusnahan perpaduan kebudayaan sesuatu daerah

2) pemindahan punca atau paksi kehidupan bangsa

Henri Pirenne telah mengemukakan contoh daripada ketamadunan Eropah di mana perpaduan kebudayaan Laut Tengah telah musnah apabila Islam muncul di kawasan itu menjadikannya terbahagi kepada tamadun Eropah dan Islam. Begitu juga dengan perlanggaran tamadun Islam yang pesat dalam masa seratus tahun telah memindahkan pusat tamadun Eropah dari daerah Laut Tengah ke bahagian Eropah Utrara.

Perbandingan yang sama telah dibuat oleh SMNA ke atas alam Melayu ini di mana hegemoni Sriwijaya-Majapahit yang mewakili ketamadunan Melayu-Jawa/Hindu-Buddha telah dipecahkan monopolinya dengan kehadiran Islam yang telah menumbuhkan kerajaan awal Islam di pesisir pantai Sumatera Barat dahulu sebelum dunia Melayu-Jawa dipisahkan dan akhirnya tamadun Hindhu-Buddha dikecilkan hanya tinggal di pulau Bali sahaja.

Selain itu, sebelum kedatangan Islam, alam Melayu ini mengambil semangatnya, akalnya, rohnya, kebudayaannya, keagamaannya, dari benua India namun selepas kedatangan Islam, punca semua ini mula diambil dari Timur Tengah malah secara tidak langsung menyerap dari dunia yang lebih luas. Walaupun sebelum ini alam Melayu telah mengenali dunia yang lebih luas daripada Lautan Hindi namun ianya lebih kepada perdagangan bukannya secara menyeluruh berbanding selepas kedatangan Islam.

Islamisasi adalah satu konsep yang dipelopori oleh dua pemikir besar dunia Islam abad ke 20 iaitu Iqbal dan Syed Naquib Al-Attas. Kedua-dua memberikan penerangan yang hampir serupa namun penakrifan oleh SMNA lebih teliti dan teratur. Menurut SMNA, Islamisasi adalah pembebasan manusia pertamanya sekali daripada sihir, tahyul, animisme, tradisi bersifat bangsa dan kebangsaan, dan akhirnya daripada kawalan sekular ke atas sebab (reason) dan bahasanya.

Takrif di atas ada menyebut mengenai Islamisasi mempengaruhi bahasa manusia. Makanya, kehadiran Islam di alam Melayu ini telah melahirkan bahasa baru iaitu Bahasa Melayu Jawi yang beraksara Jawi. Kelahiran ini adalah satu fenomena yang melahirkan bangsa Melayu yang baru kerana bahasa itu lambang pemikiran manusia dan pandangan alamnya. Perubahan ini penting kerana semenjak itu bahasa Melayu Jawi ini telah menjadi medium dakwah dan penyebaran agama Islam dengan lebih pesat malah menjadi bahasa ilmu buat alam Melayu ini

Selain itu, tertubuhnya kerajaan-kerajaan baru di luar korpus bangsa Melayu yang memperkenalkan diri mereka sebagai kerajaan Melayu dengan berlandaskan bahasa Melayu Jawi dan beragama Islam. Ini terjadi pada kerajaan-kerajaan di Borneo, Jawa, dan Filipina yang telah memeluk Islam. Makanya, konsep masuk Melayu yang difahami dengan jelas tentang hal ini yang telah berlaku lebih awal daripada yang diutarakan kini di dalam negara Malaysia.

PASCAKOLONIALISME, KESAN INDIANISASI KE ATAS

Apabila kita melihat kepada kesan pemikiran ini terhadap negara Malaysia, di mana orang Melayu dianggap kelas kedua dibandingkan dengan orang Jawa kerana tidak memiliki nilai ketamadunan yang tinggi seperti pembinaan bangunan, candi dan lain-lain. Malah seringkali sebarang bentuk kebudayaan Melayu telah dimomok-momokkan sebagai pencuri atau maling ke atas kebudayaan Indonesia.

Sedangkan kedua-duanya datang dari ras yang sama. PengIndiaan ini telah menyebabkan penafian akan kewujudan Melayu sebagai bangsa pribumi di Malaysia kerana dituduh berasal dari Sumatera. Malah disebabkan keberhutangan terhadap bangsa India ini menyebabkan bangsa Melayu seakan-akan tidak mampu mereka-cipta kebudayaan sendiri.

Yang terakhir dan ini melibatkan Malaysia dan Indonesia di mana keIslaman mereka dipertikaikan sebagai mendalam dan kukuh. KeIslaman mereka dianggap seperti pelitur yang membalut jiwa mereka. Seandainya dikopek keluar, pasti terlihat batin kehindu-buddhaan dan animismenya.

2. Indonesia

Salah satu perkara penting yang perlu diberi perhatian telah berlaku di Indonesia. Selama Islam berkembang di Indonesia dan malah semasa era penjajahan Belanda sedang berlaku menakluk kesemua pulau-pulau Indonesia, pusat ketamadunan bagi kepulauan itu adalah di Johor-Riau-Aceh. Namun apabila kemerdekaan dicapai hingga sekarang, pusat ketamadunan mereka telah berpindah ke Pulau Jawa sendiri dengan Batavia (Jakarta) mengambil alih pusat ketamadunan tersebut. Ini sebenarnya merencatkan Islamisasi yang telah berlaku sejak abad ke 7 lagi.

Ini kerana disebabkan Pulau Jawa agak sedikit lewat di dalam proses Islamisasi, kemasukan ilmu-ilmu Islam adalah menuturi bahasa Melayu bukannya bahasa Jawa. Berbeza dengan zaman Hindu-Buddha di mana bahasa Jawa menuturinya. Oleh itu hingga masa kini bahasa Jawa masih lagi tidak boleh dianggap sebagai bahasa Islam sebagaimana bahasa Melayu yang telah menjadi bahasa Islam dan digunakan untuk menyebarkan Islam.

INDIANISASI VS ISLAMISASI – MANA LEBIH DOMINAN

Van Leur mengatakan bahawa masyarakat alam Melayu ini bukan masyarakat Hindu-Buddha tetapi hanya dianuti oleh golongan bangsawan sahaja dan ini disokong oleh SMNA sendiri. Berbanding dengan Islamisasi di mana bahasa Melayu telah menjadi wadah pemikiran baru yang berlandaskan saintifik dan rasionalisme yang mula menular ke semua lapisan masyarakat. Bahasa Melayu telah membentuk bangsa Melayu baru dengan kemasukan Melayu dagang yang asalnya bukanlah dari kaum Melayu yang sama dan asal. Contoh yang lebih mudah sepertinya takrif bangsa Indonesia sekarang cuma berbeza syarat-syaratnya.

Berbeza di era negara bangsa Malaysia di mana takrif Melayu mula melangkah satu tapak ke hadapan di dalam peleburan takrif Melayu dalam menjadikan bangsa Melayu lebih anjal dan terbuka iaitu kemasukan kaum bukan Melayu yang bukan serumpun ke dalam bangsa Melayu itu sendiri.

Kesimpulan di sini, Islamisasi sesungguhnya lebih mengakar dan menjalar di alam Melayu berbanding apa yang pengkaji-pengkaji British dan Belanda fikirkan dan harapkan. Walaupun begitu kita tidak menafikan bahawa Indianisasi telah berlaku dan turut mempengaruhi masyarakat alam Melayu, cumanya zaman Indianisasi sudah berakhir dan ianya telah lama dikuburkan dengan sistematik oleh Islamisasi yang berlaku dengan perlahan namun efektif. Indianisasi ini telah lama terkubur namun digali kembali oleh pengkaji, malah pengkaji barat ini turut ingin memakaikan kembali ke badan alam Melayu ini. Sesungguhnya sebagai ahli alam Melayu kita seharusnya menolak dakyah ini dengan tegas bahawa ini bukan hakikat sebenarnya dan hanya kita sahaja layak untuk menetapkan pensejarahan alam Melayu ini.

RUJUKAN:-

1) Islam and Secularism -SMNA

2) Islam dalam sejarah dan kebudayaan Melayu – SMNA

3) The Indianized States of Southeast Asia – G. Coedes

4) Sejarah dan Tamadun Bangsa Melayu – Ahmad Jelani Halimi

5) Kecenderungan “Paksi India” : Implikasinya Terhadap Pensejarahan Islam di Alam Melayu – Aliza bin Elias

6) Intellectual Imperialisme: Definition, Traits, and Problems – Syed Hussein Al-Attas

7) Antara Islam dan Hinduisme di Alam Melayu: Beberapa Catatan Pengkaji Barat – Mohd Zariat Abdul Rani

8) Asal usul Orang Melayu: Menulis semula sejarahnya – Mohamed Anwar Omar Din

9) British Malaya – Frank Swettenham

Artikel ini disumbangkan oleh Khairul Asraf Shah Nizamuddin Untuk The Patriots.


Pertempuran-Pertempuran Yang Dimenangi Umat Islam Sepanjang Ramadan

Bulan Ramadhan telah menyaksikan beberapa detik paling penting dalam sejarah Islam semenjak awal penyebaran Islam lagi, bahkan ia turut mencatatkan peristiwa penting yang berlaku semasa peper4ngan sama ada ianya berlaku secara penaklvkan, pembebasan, perjanjian, mahu pun pertempvran.

Tenter4 Islam terlibat dalam banyak pertempvran sepanjang sejarahnya, ada pertempvran yang dimenangi dengan bergaya, ada pertempvran yang tidak menyebelahi Islam hingga kalah akibat perpecahan dalaman.

Namun, Sempena menyambut ketibaan bulan Ramadhan yang mulia ini kita akan membaca kisah-kisah kejayaan tenter4 Islam yang memenangi beberapa pertempvran penting yang berlaku pada bulan Ramadhan dan telah membentuk perjalanan sejarah dunia selamanya

Artikel ini tidak melibatkan sejarah pertempvran pada zaman moden di mana sebahagian daripadanya berlangsung selama bertahun-tahun termasuk dalam bulan Ramadhan. Artikel ini hanya akan mener4ngkan secara ringkas tentang peristiwa penting dalam peper4ngan melibatkan umat Islam yang telah berlangsung di tengah bulan Ramadhan.

PERTEMPVRAN BADAR – 2 HIJRIAH

Pada 17 Ramadan sekitar dua tahun selepas peristiwa Hijrah, Allah SWT telah menegakkan kebenaran Islam melalui pertempvran epik antara kaum musyrik Quraisy dan umat Islam. Para orientalis barat menggelar peristiwa ini sebagai “Per4ng Malaikat”.

Tiga ratus pejuang Islam, berbekalkan kekuatan iman dengan bantuan dari Allah, telah berjaya menewaskan bala tenter4 musyrik Mekah yang memiliki kelengkapan sempvrna dengan jumlah kekuatan yang melebihi tiga kali ganda daripada tenter4 Islam. Ramai panglima tenter4 Quraisy terbunvh. Kemenangan ini menjadi penanda permulaan kepada kebangkitan kuasa baru di tanah Arab.

Abu Jahal, musuh Islam yang mungkin terkuat di antara ketua suku-suku di Mekah telah mencabar supaya Allah menunjukkan bukti perbezaan antara kebenaran dan kebatilan ketika dia ber4ngkat melakukan kemaraan ke Badr. Dia menggambarkan Nabi Muhammad S.A.W. sebagai orang yang telah menimbulkan masalah dan menyebabkan perpecahan di Mekah.

Apabila mendapat tahu bahawa tenter4 Quraisy sedang menuju ke Badr, baginda Rasulullah S.A.W. kemudiannya mengadakan perbincangan bersama para sahabatNya bagi membuat keputusan samada mereka perlu bertempvr atau tidak.

Pada awalnya, para sahabat Muhajirrin seperti Abu Bakar r.a dan Umar r.a membuat keputusan untuk tidak berper4ng. Namun apabila melihat para pemuda Muhajirin dan Ansar bersemangat tinggi, dan bersandarkan kepada wahyu yang diturumkan Allah kepada Nabi, mereka akhirnya bersetuju untuk berper4ng di jalan Allah.

Tidak syak lagi bahawa Abu Jahal sememangnya mengetahui akan kebenaran yang dibawa oleh baginda Rasul, namun, dia memilih untuk menjadi seorang kafir yang keras kepala dan mendesak orang lain melalui pelbagai jenis propaganda demi untuk terus menolak Islam.

Orang-orang Islam yang membawa diri ke Madinah pada asasnya tidak berniat untuk terlibat dalam per4ng. Mereka hanya ingin menyekat dan mengepung rombongan dagang kafilah Abu Sufyaan demi menuntut kembali harta benda mereka yang hilang dan dirampas musuh di Makkah. Namun, Allah telah menentukan sebaliknya dan memberikan kemenangan yang lebih besar daripada apa yang mereka cari.

Pertempvran Badr, kemenangan Islam dan kekalahan Quraisy yang epik ini mengandungi pelbagai mesej yang signifikan di seluruh tanah Arab. Umat Islam semenjak itu terus bangkit sebagai satu kuasa baru yang melakar sejarah dunia dan sesungguhnya kemenangan umat Islam ini telah berlaku di tengah bulan Ramadan.

PEMBUKAAN KOTA MEKAH – 8 HIJRIAH

Pada 10 Ramadhan 8H, Nabi Muhammad S.A.W. meninggalkan Madinah menuju ke Makkah bersama-sama dengan 10,000 kekuatan tenter4. Namun pertempvran kali ini agak unik kerana ini adalah pertempvran yang tidak melibatkan ‘k0rban’.

Orang-orang Mekah telah mengkhianati perjanjian Hudaibiyah, walaupun pengkhianatan ini amat besar, baginda tidak sesekali lari dari tanggungjawabNya. Baginda bahkan berjaya menaklvki Makkah tanpa sebarang pertempvran dan k0rban setelah melakukan rundingan di antara bapa saudara Nabi, Abbas Ibn Abdul Muttalib engan Abu Sufyan, pemimpin suku Quraisy yang memeluk Islam kemudiannya.

Rasulullah S.A.W. menonjolkan sifat kelembutan hati baginda dan belas kasihan yang tiada tandingannya ketika berhadapan dengan golongan yang dahulunya amat mahu membunvh baginda dan pengikutnya, baginda telah memaafkan mereka, termasuk isteri Abu Sufyan,Hind Binti Utbah yang didakwa telah meratah hati bapa saudara Nabi, Hamzah Ibn Abdul Al-Muttalib ketika Per4ng Uhud. Tidak ada seorang pun kecuali seorang nabi yang mampu bertindak sebegitu rupa.

Hasilnya adalah setelah seluruh penduduk memeluk Islam, Ketua kaum Quraisy, Abu Sufyaan, yang memeluk Islam semasa kemaraan Nabi Muhammad S.A.W. untuk mebebaskan Mekah, pernah memberitahu kepada Abbas Ibn Al-Muttalib, bapa saudara Nabi Muhammad S.A.W. setelah melihat tenter4 Islam yang besar dan kuat.

“Aku bersumpah dengan nama Allah bahawa kedaulatan anak saudara mu telah menjadi terlalu kuat untuk dihalang.” Al-‘Abbas menjawab, “Ini adalah kekuatan kenabian.” dan Abu Sufyaan bersetuju.

Hanya berjarak lapan tahun sebelum itu, Rasulullah S.A.W. diusir dari Makkah. Siapa sangka tidak lama kemudian takdir Allah menjadikan Muhammad sebagai pemimpinnya.

Nabi Muhammad S.A.W. kemudian meruntuhkan 360 buah berhala di Ka’bah dan akhirnya kepercayaan tauhid sejak zaman Nabi Ibrahim dan Ismail mula dikembalikan ke rumah Allah.

PEMBEBASAN AL-ANDALUS – 92 HIJRIAH

Pada bulan Ramadhan tahun 92H, seorang panglima Muslim membebaskan Sepanyol atau al-Andalus, dalam pertempvran yang tidak pernah berhenti memukau jiwa para sejarawan sepanjang zaman. Beliau tidak lain tidak bukan ialah Tariq Ibn Zayid yang ketika itu berkhidmat di bawah perintah Khalifah Umayyah al Walid I dan dihantar untuk menyebarkan Islam di semenanjung Iberia.

Hasil daripada penerimaan agama Islam secara meluas di kalangan penduduk semenanjung Iberia terutamanya di Sepanyol, kedatangan Tariq Ibn Ziyad juga adalah melalui jemputan dan sokongan para penduduk sendiri. Pendaratan Tariq Ibn Ziyad pada waktu itu berlaku dalam bulan Ramadhan.

Berbekalkan kekuatan hanya sekitar 12000 orang tenter4 setelah digabungkan bersama kekuatan angkatan tenter4 ketuanya, Musa Ibn Nair, Tariq bin Ziyad menggempvr dan berjaya mengalahkan tenter4 Visigoth di bawah perintah Raja Roderic yang seramai 90,000 orang.

Sepanyol pada waktu itu berada di bawah penindasan pemerintah Visigoth dan kuasa gereja. Golongan petani menderita akibat ditekan kemiskinan kerana cukai berganda, bahkan orang-orang Yahudi turut dianiaya dengan begitu teruk sekali.

Umat Islam secara khususnya menerima jemputan dari penduduk di Sepanyol untuk membebaskan wilayah tersebut dan pemerintahan mereka disambut dengan tangan terbuka. Cukai dikurangkan menjadi seperlima dari hasil. Sistem upah yang lebih adil diperkenalkan.

Kaum minoriti Yahudi dan Kristian mendapat perlindungan yang sama rata oleh pihak pemerintah. Setiap lapisan masyarakat mempunyai peluang yang sama untuk menyertai perkhidmatan awam dan diizinkan untuk menjawat jawatan tinggi dalan pentadbiran.

Pemerintahan Islam membawa kesejahteraan dan Andalus menjadi pusat sumber ilmu bagi Eropah, sebelum akhirnya ditakdirkan umat Islam berpecah belah, berper4ng merebut kuasa sesama sendiri yang akhirnya membuka peluang kepada kuasa asing Kristian untuk kembali menaklvk dan menghalau umat Islam dengan Yahudi keluar dari Sepanyol ketika reconquista.

PEMBEBASAN BAITULMAQDIS / PERTEMPVRAN HATTIN – 583H

Pada bulan Ramadhan tahun 583H, Salahuddin Al-Ayyubi, salah seorang pahlawan Islam berbangsa Kurds yang amat dihormati kawan dan lawan, telah mengalahkan tenter4 salib dan membawa Masjid al-Aqsa dan Baitulmaqdis kembali berada di bawah kawalan Muslim.

Pada tahun 492H, tenter4 Salib menaklvk dan menjarah kota Baitulmaqdis, mereka membunvh lebih 70,000 orang penduduk Islam dan Yahudi. Kekejaman mereka digambarkan sebagai amat mengerikan hingga lautan dar4h mencapai paras buku lali melalui syair-syair Parsi.

Tindakbalas dari pemerintah khalifah di Baghdad pada waktu itu amat lemah. Tentara Salib hanya berjaya menceroboh Baitulmaqdis kerana kaum Muslim telah pun lemah akibat pertempvran dan perselisihan dalaman. Mesir pada masa itu diperintah oleh Kerajaan Syiah Fatimiyyah.

Kadang kala, empayar Syiah ini bekerjasama dengan tenter4 Salib sehingga merugikan umat Islam yang lain, akibatnya, Empayar Fatimiyyah yang juga telah menjadi sangat lemah turut menjadi mangsa tenter4 Salib yang memutuskan untuk menyer4ng Mesir dan cuba menaklvknya.

Nur al-Din Zengi, emir di Aleppo dan Mosul, yang pada waktu itu bangkit untuk memer4ngi Tentara Salib berjaya merebut kembali satu kota demi kota, beliau memutuskan untuk menghantar tenter4nya untuk sebagai bantuan untuk umat Islam di Mesir.

Ketua panglima tenter4 tersebut, Shirkuh, turut membawa bersama anak saudaranya Salahuddin. Tenter4 Islam berjaya mengalahkan tenter4 Salib di Mesir, namun tidak lama kemudian Shirkuh meninggal kerana menderita sakit dalam perut dan Salahuddin diangkat menjadi pemimpin Mesir.

Pada usia 36 tahun, Salahuddin adalah salah seorang yang paling berkuasa di dunia sebagai pemimpin Mesir. Bahkan, semua penulis kronikel sejarah zaman itu baik dari pihak Muslim atau Kristian sentiasa bercakap mengenai kerendahan hatinya. Dia tidak pernah peduli akan kesenangan hidup dan tetap fokus pada peranannya dalam pembebasan tanah-tanah Muslim.

Salahuddin segera memastikan bahawa umat Islam terus bersatu sebagai persiapan untuk menyer4ng tenter4 Salib. Proses ini memakan masa beberapa tahun, tetapi tidak lama kemudian Salahuddin mempunyai tenter4 yang besar, kuat dan telah bersedia untuk membebaskan Tanah Suci dari tenter4 Salib.

Akhirnya, setelah 88 tahun di bawah cengkaman pemerintah Kristian, akhirnya pada bulan Ramadhan tahun 582H, kota suci Baitulmaqdis berjaya dibebaskan dari penjajahan oleh Salahuddin Al Ayubbi atau dikenali sebagai Saladin oleh barat.

PERTEMPVRAN AIN JALUT – 658H

Pada abad ketujuh Hijriah, kebangkitan bangsa Mongol telah menyapu bersih hampir seluruh Asia, sebahagian Russia, dan Eropah Timur. Mereka menghancurkan apa saja yang menjadi halangan kemaraan mereka. Genghis Khan menganggap dirinya sebagai “malapetaka yang dikirim oleh Tuhan untuk menghukum manusia atas dosa-dosa mereka”.

Pada tahun 617H, Samarkand, Ray dan Hamdan dihancurkan sehingga menyebabkan lebih dari 700,000 orang terbunvh atau dijadikan tawanan.  Pada tahun 656H, Hulagu Khan, cucu Genghis Khan, meneruskan legasi kehancuran ini.

Malah di Baghdad, kota yang pernah terkemuka sebagai pusat ilmu yang menempatkan perpustakaan terbesar Baytul Hikmah dan melahirkan ramai ilmuan-ilmuan dunia Islam habis musnah diratakan Hulagu Khan. Sesetengah anggaran menyatakan bahawa seramai 1,800,000 umat Islam terbunvh dalam bencana ini.

Setelah bencana yang dahsyat ini berlanjutan menjadi ancaman terhadap seluruh dunia Muslim, kerajaan-kerajaan Kristian Eropah turut mengalami nasib yang sama, akhirnya Allah bangkitkan seorang pahlawan dari Mamluk Mesir bernama Saifuddin Qutz, yang menyatukan tenter4 Islam dan keluar menghadapi ser4ngan Mongol di Ain Jalut pada 25 Ramadhan, 658H.

Sebelum pertempvran, Mongol telah memusnahkan wilayah-wilayah Muslim selama bertahun-tahun. Hulagu terus memimpin tenter4 Mongol ke arah barat, kerajaan-kerajaan utama yang mereka hancurkan selama ini di antaranya adalah Hashshashin di Parsi, Khilafah Abbasiyah di Baghdad yang musnah sepenuhnya dan Dinasti Ayyubid di Damsyik.

Rancangan Hulagu sekarang adalah untuk menghadapi Mamluk yang merupakan salah satu benteng kekuatan Islam yang terakhir. Mamluk yang dipimpin oleh Sultan Saif Al Din Qutuz, bertempvr dengan tenter4 Mongol dalam bulan Ramadan yang juga merupakan musim bunga Jalut di Lembah Jezreel.

Dengan strategi per4ng yang inovatif, termasuk salah satu penggunaan meriam tangan yang terawal dalam pertempvran, tenter4 Mamluk terbukti berjaya. Walaupun Hulagu Khan sendiri tidak menyertai pertempvran itu kerana pergelutan kuasa dinasti yang berlaku tepat sebelum bermulanya pertempvran.

Walaupun pernah cuba membalas dendam, Hulagu tidak pernah berjaya menebus kekalahan itu kerana Berke, yang merupakan pemimpin Mongol Golden Horde telah memeluk Islam sekaligus menjadi penentang Mongol antara yang terkuat.

Dan walaupun berada di bawah tekanan yang sangat besar, tenter4 Mamluk Muslim yang penuh bersemangat berkat bantuan Allah, strategi yang ampuh dan keberanian yang tiada tandingan telah berjaya menghancurkan tenter4 Mongol dan memulangkan gelombang kengerian ini kepada Mongol.

Namun pengaruh dinasti Abbasiyyah tidak lagi kuat selepas kejatuhannya dan beberapa kerajaan Islam muncul silih berganti hingga bangkitnya Empayar Turki Uthmaniyyah sebagai kuasa baru yang bertahan selama 600 tahun.


Yahudi Tengah Pening Dengan Demokrasi

Salah satu perkembangan politik antarabangsa yang jadi topik hangat pada minggu lepas ialah krisis politik yang sedang melanda Israel.

Sejak 9 April 2019 yang lalu, parti-parti Israel masih tidak mampu untuk menubuhkan kerajaan berdasarkan keputusan PRU. Waktu tu Parti Likud pimpinan Benjamin “Bibi” Netanyahu dan Parti Kahol Lavan pimpinan Benjamin “Benny” Gantz masing-masing memenangi 35 kerusi. Tiada sesiapa mahu mengalah, jadi PRU diadakan sekali lagi pada 17 September minggu lepas.

Keputusannya Kahol Lavan dapat 33 kerusi, Likud pula dapat 31 kerusi. Disebabkan Parlimen Israel (Knesset) mempunyai 120 kerusi, jadi masing-masing pun tidak capai majoriti yang diperlukan (61 kerusi) untuk membentuk kerajaan.

Walaupun nama sama-sama Benjamin (nama yang popular di kalangan Yahudi, diambil dari nama Bunyamin, anak Nabi Yaakub/Jacob dan adik Nabi Yusuf/Joseph), tapi Netanyahu dan Gantz masing-masing mewakili spektrum politik yang berbeza.

Ye, Zionis pun ada banyak ragam juga. Kahol Lavan ialah parti “centrist” (tengah) atau “centre-left” yang condong ke kiri sikit. Manakala Likud ialah parti “centre-right”. Dalam konteks politik Israel, kiri ialah mereka yang lebih liberal dalam soal hubungan Israel-Palestin, manakala kanan merujuk kepada mereka yang lebih konservatif, nasionalis dan “hardline” dalam mempertahankan kepentingan negara Israel.

Malah, di bawah kepimpinan Netanyahu (2009-2019), Likud jadi semakin condong ke arah “far-right” yang diwakili oleh parti-parti “religious Zionist” (Yamina, United Torah Judaism dan Shas). Religious Zionist ialah pendukung agama Yahudi (Judaisme) ortodoks yang ultra-konservatif, mereka menganggap perjuangan Zionisme ni sebagai tuntutan agama, berbeza dengan Zionis liberal/sekular yang menganggap perjuangan Zionisme sebagai hal ehwal duniawi, tertakluk pada tuntutan masa dan keadaan.

Zionis liberal/kiri menganggap “two-state solution” (mengiktiraf Palestin sebagai negara) akan menjamin keselamatan orang Yahudi, manakala Zionis ultra/kanan pula menafikan kewujudan Palestin sebab mereka anggap seluruh Palestin (“Eretz Yisrael”) adalah hak mereka yang diberi oleh Tuhan. Malah Zionis ultra/kanan juga melihat orang Arab dalam Israel sebagai musuh dalam selimut yang lebih setia kepada Palestin.

Jadi, banyak tindakan Netanyahu yang kontroversial, dari memperluaskan penempatan haram penduduk Yahudi di Tebing Barat (kawasan yang diiktiraf oleh undang-undang antarabangsa sebagai kawasan orang Palestin), mendapatkan pengiktirafan US terhadap status Jerusalem sebagai ibu negara Israel, hingga meluluskan “Nation-State Law” pada Julai 2018 yang menakrifkan Israel sebagai negara orang Yahudi (Jewish state) adalah untuk menjayakan agenda parti-parti far-right.

Nation-State Law berpotensi menjadikan orang Arab dalam Israel sebagai second-class citizen, dan sebab itu orang Arab “all out” dalam PRU kali ini untuk menumbangkan kerajaan Netanyahu. Gabungan parti-parti Arab (Arab Joint List) mencatat keputusan yang cemerlang, menjadi gabungan/parti ke-3 besar dalam Knesset. Dan mereka bersedia untuk menyokong Gantz sebagai PM untuk meminda undang-undang tersebut dan berdamai dengan Palestin.

Tapi kalau Gantz bergabung dengan parti-parti Arab dan parti-parti Zionis kiri sekali pun, masih tak dapat capai nombor sakti 61. Ini menjadikan parti Yisrael Beiteinu pimpinan Avigdor Lieberman sebagai “kingmaker”.

Kalau ikutkan ideologi, Yisrael Beiteinu lebih dekat dengan Likud. Tapi masalahnya Lieberman ialah seorang sekular tegar yang menentang kuat parti-parti Religious Zionist. Jadi dia enggan menyertai Netanyahu kecuali Netanyahu menubuhkan kerajaan perpaduan (UG) dengan Gantz.

Demi kuasa, Netanyahu pun berundinglah dengan Gantz. Tapi Netanyahu kemukakan syarat nak kekal sebagai PM. Masih ada hati lagi nak tawar-menawar. Jadi Gantz pun menolak cadangan UG tersebut.

Kalau keadaan berterusan, maka PRU akan diadakan sekali lagi. Mengikut tren, kalau PRU diadakan sekali lagi, undi kepada Likud mungkin akan semakin kurang. Jadi, ada kemungkinan Likud dan parti-parti kanan akan menggugurkan Netanyahu untuk membentuk UG dengan Kahol Lavan. Tapi kemungkinan Netanyahu untuk kekal sebagai PM masih ada, bergantung kepada hasil tawar-menawar antara parti, dan juga campur tangan Presiden Reuven Rivlin.

Perkembangan dalaman Israel ini akan menentukan perkembangan hubungan Israel-Palestin, dan juga geopolitik rantau Timur Tengah. Sekiranya kerajaan baharu terdiri daripada Gantz dan parti-parti kiri, maka kita boleh jangkakan perkembangan positif dalam hubungan Israel-Palestin. Kali terakhir parti kiri (Labor) memerintah juga membolehkan Perjanjian Oslo ditandantangani pada 1993 dan 1995, sebelum dikacau oleh Netanyahu yang memerintah dari 1996 hingga 1999. Zaman Ehud Barak, Ariel Sharon dan Ehud Olmert (1999-2009) pun ada usaha untuk menyelesaikan masalah Israel-Palestin, sebelum dikacau oleh Netanyahu sekali lagi yang kembali menjadi PM pada 2009.

Tapi, macam Mohammad Shtayyeh (PM Palestin) kata, Gantz dan Netanyahu ni ibarat Pepsi dan Coke. Gantz mungkin akan jadi lebih terbuka kepada dialog dan rundingan, tapi dia tetap seorang Zionis yang berfikir dari sudut kepentingan negara Israel. Zionisme (gerakan untuk menubuhkan negara Yahudi di tanah Palestin) adalah punca kekacauan di Timur Tengah, Zionis liberal ke Zionis konservatif ke, sama je.

Dan berdasarkan rekod dia sebagai Ketua Turus (Chief of Staff) IDF dari 2011-2015, Gantz pun bukanlah pencinta kedamaian. Kalau Gantz membentuk kerajaan UG yang merangkumi parti kiri dan kanan, basically dasar luar Israel tak akan banyak berubah berbanding sekarang.

Yang pasti, orang Israel tengah duk pening macam mana nak keluar daripada kelumpuhan politik (political paralysis) yang sedang dialami. Dulu selalu dengar orang kata sistem demokrasi ialah ciptaan Yahudi untuk memecah-belahkan manusia. Tak betul sebenarnya. Demokrasi dicipta oleh orang Yunani dan kemudian dikembangkan oleh bangsa Anglo-Saxon (Inggeris). Cuma yang kelakarnya “demokrasi berparlimen” yang dibangga-bangga oleh bangsa Inggeris telah membawa kepada krisis Brexit, dan sekarang Yahudi pun dibuat pening olehnya.


Wujud Ke Lipas Albino?

Teruja nampak lipas berwarna putih. Iya la, bukan selalu jumpa kan? Tapi, warna depa yang berwarna putih tu sebenarnya bukan lah disebabkan oleh mempunyai genetik albino.

Walaupun betul, akan ada satu masa-masa tertentu dalam hidup lipas, membuatkan fizikal nya berwarna putih.

Penting sekali, kena faham apa itu albinisme atau albino terlebih dahulu. Albinisme adalah suatu keadaan yang dipengaruhi oleh genetik. Di mana genetik itu telah berubah, sehingga ia mempengaruhi kebolehan hidupan itu untuk menghasilkan pigmen yang dikenali sebagai melanin.

Hidupan yang mempunyai kondisi albino, hanya mampu menghasilkan sedikit, atau tidak mampu menghasilkan langsung pigmen melanin. Menjadikan ia berwarna putih. Pigmen melanin lah yang memberi warna kepada kulit, rambut dan bulu manusia dan haiwan.

Seterusnya, kesan perubahan genetik albino ini tidak diketahui berlaku kepada lipas. Ini kerana, tiada kes lipas yang mempunyai kondisi albino pernah direkodkan. Atau lebih baik, lipas putih itu, tak termasuk dalam definisi mempunyai kondisi albinisme itu sendiri.

Jadi kalau lipas itu berwarna putih, ia bukanlah disebabkan oleh albinisme atau albino.

Jadi kenapa lipas tu berwarna putih?

Sebab sebenar mengapa lipas itu berwarna putih adalah kerana ia melalui proses tumbesaran yang dikenali sebagai “molting”.

Molting ini adalah proses ‘bersalin kulit’ dimana lipas akan membuang kulit yang dikenali sebagai “exoskeleton” itu.

Pada masa yang sama, ia turut kehilangan pigmen yang memberi warna coklat gelap itu dari badan. Kebiasannya, proses mendapatkan kembali pigmen berwarna tersebut pada badannya, mengambil masa beberapa jam. Justeru, keadaan ‘albino’ itu, hanya sementara sahaja.

Kenapa perkara ni jarang kita lihat?

Ini kerana, selepas proses “molting” itu, kulit atau “exoskeleton” lipas sangat lembut, dan tidak memberikan perlindungan secukupnya sama ada dari elemen persekitaran dan pemangsa.

Anda perlu tahu bahawa, lapisan exoskeleton ini lah yang melindungi organ dalaman serangga daripada kering akibat cahaya matahari.

Lipas yang melalui proses bersalin kulit itu, kebiasannya akan menyorok jauh daripada cahaya dan udara yang kuat. Kerana lapisan exoskeleton yang baru ini juga, tidak keras dan menyukarkan pergerakan. Jadi kalau ada pemangsa, susahlah depa nak lari.

Oleh sebab itulah, lipas putih ini jarang kita lihat. Depa menyorok, sambil perhatikan kau sedang buang air dekat celah-celah tandas. Macam seorang pervert voyeur gitu.


Kenapa Ayam Zaman Sekarang Empat Kali Ganda Lagi Besar Dari Zaman Dulu?

Tidak kira negara mana sekalipun, ayam mesti jadi makanan utama rakyat marhaen. Kalau tengok di Malaysia, ayam dan telur adalah segala-galanya untuk mengawal perbelanjaan harian.

Sebab itulah dua makanan ini tidak boleh terlalu mahal. Kalau boleh, setiap potongan ayam mesti dalam lingkungan RM1 hingga RM1.50.

Kerana ayam mengandungi segala kelengkapan untuk bantu mengawal berat badan sekali gus mengurangkan risiko penyakit jantung… sambil mencukupkan bekalan protein yang diperlukan untuk tumbesaran (Van De Walle, 2018).

Tetapi perasan tidak – saiz ayam sekarang semakin besar sampai tidak munasabah pula jadinya. 70 tahun yang lalu, purata berat ayam selalunya dalam 905 gram sahaja.

Dua dekad kemudian, puratanya sudah naik dua kali ganda iaitu ke paras 1.8 kilogram. Zaman sekarang, berat ayam selamba cecah 3 kilogram sampai ada yang menyentuhi paras 4.2 kilogram.

Banding 4.2 kilogram dan 900 gram – jauh sangat jurangnya. Apa yang menyumbang pada pembesaran ayam sedemikian rupa? Lebih daripada empat kali ganda jadinya.

Bukan Faktor Kimia Pun

Ramai percaya ayam terlalu besar tidak baik untuk kesihatan. Sebenarnya, tidak. Ayam tetap ayam dengan nilai selamat dan bahaya yang sama.

Tengok perbandingan ayam 1957, 1978 dan 2005. Saiz kaki lebih kurang sama saja. Yang betul-betul menentukan berat adalah dadanya.

Industri ternakan sudah lengkap dengan dedak makanan yang fokus pada lemak dada – tanpa ada rencahan hormon. Jadi yang tidak baik untuk kesihatan bukannya untuk manusia… tetapi untuk ayam (McMillan, n.d.).

Sesetengah ayam zaman sekarang terlalu gemuk sampai berat badan tidak padan dengan keupayaan kaki (Horton, 2014).

Ayam takkan banyak berjalan. Sekadar duduk saja dalam sarang. Bertambahlah gemuk jadinya. Sama macam segelintir dalam kalangan orang zaman pandemik. Duduk rumah. Mulut tidak tahu tutup. Tangan gatal buka tutup peti ais. Makan tidak tentu hala – kemudian salahkan COVID-19. Akal.

Ayam yang gemuk akan mengeluarkan najis terlalu banyak. Dan semua tahu najis adalah sumber penyakit yang utama.

Teori Pertukaran Lemak Yang Perlu Difahami

Saintis daripada Universiti Alberta menjalankan kajian dengan menggunakan tiga ekor ayam. Setiap ekor diberi makanan yang sama seperti diberi pada ayam 1957, 1978 dan 2005.

Dapatan mereka mendedahkan banyak lagenda bandar (urban legend) yang dijaja orang marhaen.

Kononnya penternak suntik hormon pembesar… ada yang cakap makanan ayam sudah ada hormon pembesar. Sebenarnya “hormon pembesar” adalah suatu definisi yang terlalu saintifik, sekali gus boleh menakut-nakutkan orang.

Yang perlu difahami cuma “teori pertukaran lemak”. Macam yang dicerita: semua ayam dapat makanan sama. Hakikatnya, makanan zaman sekarang dicipta khas untuk menukarkan “makanan” menjadi “lemak” dan mengurangkan najis (Locke, 2014).

Senang cakap, dedak ayam zaman sekarang sangat efisyen memenuhi keperluan manusia. Keperluan manusia sajalah. Keperluan ayam memang hancur habis sampai boleh rosak kesihatan setiap ekor.

Atas sebab inilah makin ramai orang yang menyahut perjuangan veganisme. Ramai orang – terutamanya di Malaysia – salah faham dengan perjuangan veganisme.

Kalau tanya, mesti cakap “haramkan daging”. Definisi ini tidak relevan untuk umat Islam kerana sudah berbaur “haramkan apa yang halal”.

Sebenarnya perjuangan veganisme berputik daripada kesedaran umum bahawasanya industri penternakan amat menzalimi. Jangan tengok pada penyembelihan semata-mata – ayam, lembu, kambing dan babi dibesarkan dalam keadaan yang sangat teruk… tambah pula najis mereka boleh merosakkan alam sekitar.

RUJUKAN:

Horton, H. (2014, Oktober 22). Chickens are FOUR TIMES bigger than they used to be – what does that mean for you? Mirror UK.

Locke, S. (2014, Oktober 2). Chickens have gotten ridiculously large since the 1950s. Vox.

McMillan, S. (n.d.). Bigger and faster is not better for farm-bred chickens. The Washington Post.

Van De Walle, G. (2018, Jun 20). 9 Important Functions of Protein in Your Body. Healthline.


Bahasa Rojak Bahasa Melayu VS Bahasa Gaul Bahasa Indonesia

Menurut Kamus Dewan Edisi Keempat, “perbandingan” telah ditakrifkan sebagai “hal berbanding atau dibandingkan”. Menurut Kamus Besar Bahasa Indonesia, “bahasa” telah ditakrifkan “sistem lambang bunyi yang digunakan untuk mengidentifikasikan diri”.

Bahasa Rojak adalah sejenis percakapan di Malaysia yang melibatkan peralihan kod. Bahasa tersebut mencampurkan pelbagai perkataan dari pelbagai bahasa dalam satu ayat. Walaubagaimanapun, bahasa tersebut dasarnya ialah Bahasa Melayu.

Bahasa Gaul adalah sejenis percakapan di Indonesia yang melibatkan peralihan kod. Bahasa tersebut mencampurkan pelbagai perkataan dari pelbagai bahasa dalam satu ayat. Walaubagaimanapun, bahasa tersebut dasarnya ialah Bahasa Indonesia.

Apakah perbezaan dan persamaan antara Bahasa Rojak dengan Bahasa Gaul? Barangkali artikel ini akan dapat membantu sedikit persoalan kita. Harap bacalah dengan tenang dan hati yang terbuka.

Tumpuan penulis untuk Bahasa Rojak dan Bahasa Gaul adalah yang masing-masing digunakan di Kuala Lumpur dan Jakarta. Untuk pengetahuan semua, Kuala Lumpur dan Jakarta masing-masing adalah ibu negara Malaysia dan Indonesia.

NAMA BAHASA

Perhatikan nama dalam kedua-dua bahasa tersebut. Nama tersebut ialah “Bahasa Rojak” dan “Bahasa Gaul”.

Menurut Kamus Besar Bahasa Indonesia, “bahasa” telah ditakrifkan “sistem lambang bunyi yang digunakan untuk mengidentifikasikan diri”. Perkataan “bahasa” berasal daripada Sanskrit, “bhāsā (भाषा)”.

Menurut Kamus Dewan Edisi Keempat, “rojak” telah ditakrifkan sebagai “sesuatu yang bercampur aduk”.

Menurut Kamus Besar Bahasa Indonesia, “gaul” telah ditakrifkan sebagai “campur”.

Bahasa Rojak dam Bahasa Gaul secara harfiahnya bermaksud “sistem lambang bunyi yang bercampur aduk yang digunakan untuk mengidentifikasikan diri”.

PENGARUH

Bahasa Rojak dan Bahasa Gaul pada hakikatnya mempunyai pengaruh yang berbeza. Pengaruh tersebut bergantung kepada persekitaran penutur itu.

Bahasa Rojak dipengaruhi oleh bahasa Inggeris, Cina, dan India. Contoh pengaruh Cina ialah Mandarin, Kantonis, dan Hokkien. Contoh pengaruh India ialah Tamil, dan Malayalam.

Bahasa Gaul dipengaruhi oleh bahasa suku, Hokkien, Belanda dan Inggeris. Contoh pengaruh bahasa suku ialah Betawi, Sunda, dan Jawa. Kadangkala perkataan Gaul tidak diketahui asal-usulnya.

BUNYI “R”

Berdasarkan deria pendengaran penulis, Bahasa Rojak menggantikan bunyi “R” kepada “L”. Bunyi “L” yang digunakan ialah Malaran Tak Geser Sisian Gusi [l].

Berdasarkan deria pendengaran penulis, Bahasa Gaul mengekalkan bunyi “R” dari Bahasa Indonesia Baku. Bunyi “R” yang digunakan ialah bunyi “Getaran Gusi [r]”.

Pertimbangkan perkataan yang bermaksud “rezeki” dalam kedua-dua bahasa tersebut. Perkataan itu masing-masing diterjemahkan menjadi “lejeki” dan “rejeki” dalam Bahasa Rojak dan Bahasa Gaul.

Begitu juga dengan perkataan “rasa”. Bahasa Rojak menyebut perkataan tersebut sebagai “lase”, manakala “rasa” dalam Bahasa Gaul.

ANALISIS AYAT SATU

Pertimbangkan ayat berikut dalam kedua-dua bahasa tersebut. Ayat tersebut membawa maksud “Adakah pakcik tidak meredai takdir Tuhanmu?”

Bahasa Rojak:
Uncle ni talak léde same lu punye Tuhan punye takdé ke?

Bahasa Gaul:
Apa iya om gak ngeridoin takdir Tuhan om?

Bahasa Rojak dan Bahasa Gaul masing-masing menggunakan “uncle” dan “om” untuk bapa saudara atau lelaki tua. Kedua-dua perkataan tersebut masing-masing berasal daripada Inggeris dan Belanda.

Bahasa Rojak tidak menggunakan imbuhan dalam perkataan “léde”. Perkataan “rido” dalam Gaul adalah berimbuhan. Kedua-dua perkataan tersebut adalah berasal daripada perkataan “reda”.

Bahasa Rojak dan Bahasa Gaul masing-masing menggunakan “takdé” dan “takdir” untuk “takdir”. Perkataan “ir” menjadi bunyi e-taling (é) dalam Bahasa Rojak. Bahasa Gaul pula mengekalkan bunyi “ir”.

Perkataan “talak” dipercayai berasal daripada “tidak ada”, manakala “nggak” daripada “enggak”. Perkataan “enggak” adalah sepadan dengan perkataan “inda” dan “hindi” dalam Sarawak dan Tagalog.

Bahasa Rojak menggunakan perkataan “punye” untuk menunjukkan genitif. Perkataan “punye” adalah sama fungsi dengan “aprosphe s” (‘s) dalam Bahasa Inggeris.

ANALISIS AYAT DUA

Pertimbangkan ayat berikut dalam kedua-dua bahasa tersebut. Ayat tersebut membawa maksud “Hai abang, marilah kita minum teh bersama”.

Bahasa Rojak:
Hei macha, jom yumcha together lah.

Bahasa Gaul:
Hei bang, yuk kita ngetéh bareng.

Perkataan “hei”, “macha”, “jom”, “yumcha”, dan “together” dalam Bahasa Rojak masing-masing berasal daripada Melayu, Tamil, Melayu, Kantonis, dan Inggeris. “yumcha” bermaksud “minum teh”.

Perkataan “bang” dalam Gaul adalah daripada “abang”. Perkataan “bareng” berasal daripada Bahasa Jawa. Imbuhan digunakan dalam perkataan “téh”. Perkataan “téh” berasal daripada Hokkien.

Perkataan “lah” Rojak merujuk kepada partikel yang menguatkan maksud. Tiada perkataan “lah” dalam Gaul.

Bahasa Rojak dan Gaul masing-masing menggunakan perkataan “jom” dan “ayuh” untuk kata ajak. Perkataan “yuk” dipercayai berasal daripada perkataan “ayuh”.

KOSA KATA UNIK

Kedua-dua bahasa tersebut mempunyai kosa kata yang mungkin tidak wujud dalam bahasa lain. Sebahagiannya boleh diagak manakala sebahagian yang lain sukar difahami.

Antara perkataan yang terdapat dalam Bahasa Rojak ialah “kencing”, “fongfekei”, “kautim”, “bungkus”, “can meh”, dan “cincai loh”. Kelima-lima perkataan tersebut bermaksud “tipu”, “batalakan temujanji”, “berurus”, “muflis”, “bolehkah”, dan “suka hati”.

Antara perkataan yang terdapat dalam Bahasa Gaul ialah “mantul”, “pansos”, “b/c”, “j/k”, “kepo”, dan “nolep”. Kelima-lima perkataan tersebut bermaksud “mantap betul”, “orang yang suka mencari perhatian”, “sebab”, “saya bergurau sahaja”, “tahu semua benda”, dan “tidak suka bergaul”.

KEBOLEHFAHAMAN BERSAMA

Kebolehfahaman Bersama ataupun dalam bahasa Inggeris “Mutual Intelligibility” secara ringkasnya adalah situasi di mana penutur dapat memahami antara satu sama lain tanpa perlu pelajarinya.

Bolehkah penutur Bahasa Rojak dan Bahasa Gaul dapat faham satu sama lain? Dengan keadaan, mereka tidak mengenali Bahasa Melayu, Indonesia atau sebagainya, tidak pernah bertemu, dan mereka perlu berbual dengan menggunakan bahasa masing-masing.

Sejujurnya, penulis tiada jawapan untuk soalan tersebut. Harap mereka yang berkenaan dapat memberikan ulasan di dalam ruangan ulasan di bawah.

AKHIR KATA

Kesimpulannya, itu adalah artikel tentang perbandingan antara Bahasa Rojak, dan Bahasa Gaul. Kedua-dua bahasa tersebut pada hakikatnya mempunyai pengaruh yang pelbagai mengikut tempat.

Pada hakikatnya, penulis hendak mengucapkan berbanyak-banyak terima kasih kepada mereka yang sudi membantu dalan menyiapkan artikel ini. Jasa mereka tidak terhitung banyaknya.

Apakah yang penulis terlupa tentang kedua-dua bahasa tersebut? Harap berikan ulasan anda di dalam ruangan ulasan di bawah.

Semoga artikel ini membawa manfaat kepada semua pihak baik secara langsung ataupun tidak langsung.

TAMAT.

RUJUKAN

Temubual penulis dengan pengguna Bahasa Rojak dan Bahasa Gaul.

Dewan Bahasa dan Pustaka: Perbandingan. Dicapai pada 6hb November 2021 dari https://prpm.dbp.gov.my/cari1?keyword=perbandingan

Kamus Besar Bahasa Indonesia: Bahasa. Dicapai pada 6hb November 2021 dari https://kbbi.kemdikbud.go.id/entri/bahasa

Bahasa Rojak. Dicapai pada 6hb November 2021 dari http://kodrimohd.blogspot.com/2012/03/bahasa-rojak.html?m=1

The Indonesian Language. Dicapai pada 6hb November 2021 dari https://youtu.be/749dhnXdYXQ

Loanword in Indonesian and Malaysian. Dicapai pada 6hb November 2021 dari http://sealang.net/indonesia/lwim/

Dewan Bahasa dan Pustaka: Rojak. Dicapai pada 6hb November 2021 dari https://prpm.dbp.gov.my/cari1?keyword=rojak

KBBI Daring: Gaul. Dicapai pada 6hb November 2021 dari https://kbbi.kemdikbud.go.id/entri/gaul

60 Bahasa Rojak Every Malaysian Will Know #Merdeka60. Dicapai pada 6hb November 2021 dari https://www.google.com/…/blog/bahasa-rojak-malaysian/amp

53 Kata Singkatan Gaul 2020, Wajib Diketahui Agar Tetap Kekinian. Dicapai pada 6hb November 2021 dari https://m.merdeka.com/…/53-kata-singkatan-gaul-2020…


Kenapa Kerajaan Minoriti Akan Membinasakan Negara?

Selepas kejatuhan rejim Pakatan Harapan (PH) beberapa hari lepas berikutan penarikan diri Parti Pribumi Bersatu Malaysia (PPBM) dan 11 ahli parlimen Parti Keadilan Rakyat (PKR) diketuai Datuk Seri Azmin Ali, kini negara menanti siapakah yang dapat membentuk kerajaan.

Walaupun ramai mengharapkan satu kerajaan majoriti dapat dibentuk, harapan tersebut musnah berikutan pengumuman beberapa parti politik terhadap aturan berkenaan. Kini, PH pula mendakwa boleh membentuk kerajaan minoriti dengan calon Perdana Menteri mereka ialah Datuk Seri Anwar Ibrahim sementara menantikan pengumuman Seri Paduka Baginda Yang di-Pertuan Agong.

Tetapi apa itu kerajaan minoriti? Kerajaan minoriti ialah sebuah kerajaan yang dibentuk oleh sesebuah parti atau beberapa parti yang tidak mempunyai kelebihan majoriti di Parlimen.

Di bawah kerajaan ini, polisi atau undang-undang hanya boleh diluluskan selepas mendapat sokongan bilangan ahli parlimen mencukupi sekaligus menggalakkan penglibatan parti-parti dalam parlimen.

Bagaimanapun, ia tidak stabil berbanding kerajaan majoriti. Ini kerana sekiranya ahli-ahli parlimen yang menentang tidak bersetuju dengan polisi yang hendak diluluskan, mereka boleh saja menolak atau mengadakan undi tidak percaya terhadap kerajaan berkenaan.

Justeru, untuk mengelak perkara sebegitu berlaku, kerajaan minoriti harus membentuk perjanjian keyakinan dan bekalan dengan parti-parti tertentu atau ahli parlimen bebas.

Perjanjian ini ialah parti-parti tertentu atau bebas bersedia menyokong kerajaan minoriti dengan undi kepercayaan atau menyokong usul belanjawan kerajaan sama ada dengan mengundi sokong atau memilih berkecuali.

Namun, parti-parti ini masih mempunyai hak mengundi usul-usul yang memihak kepada mereka atau berdasarkan hati nurani mereka dalam usul perundangan.

Aturan sebegini bukan perkara baru dalam soal kerajaan minoriti. Misalnya pada tahun 2017, selepas Parti Konservatif UK gagal membentuk majoriti, mereka membuat perjanjian keyakinan dan bekalan dengan Parti Kesatuan Demokratik (DUP).

Tetapi mampukah kerajaan minoriti yang dicadangkan itu boleh berlaku di Malaysia? Mungkin sesetengah berkata ya tetapi bagi penulis, jawapan tegas penulis ialah tidak.

Dan kerajaan sebegini memerlukan ihsan dari pihak lawan untuk meluluskan undang-undang atau polisi yang cuba dilaksanakan. Ini sekaligus menjadikan kerajaan tersebut kerajaan yang lemah.

Ini berlaku kepada kerajaan Parti Buruh UK pada tahun 1977. Perdana Menteri ketika itu, James Callaghan berhadapan usul undi tidak percaya dari parti-parti pembangkang. Callaghan baru saja menjawat jawatan berkenaan selama setahun menggantikan Harold Wilson.

Untuk mengelak situasi undi tidak percaya berlaku kepada mereka, Callaghan mengadakan perjanjian dengan Parti Liberal Demokrat yang diketuai David Steel. Sebagai tukaran kepada sokongan dalam usul undi tidak percaya, beberapa cadangan parti berkenaan akan diterima oleh Parti Buruh.

Namun, perjanjian tersebut ditamatkan pada September 1978 dengan Parti Buruh mengumumkan tidak mengadakan pilihan raya umum pada musim luruh 1978. Akibatnya, kerajaan Callaghan ditumbangkan dalam usul undi tidak percaya pada Mac 1979.

Ini memaksa beliau mengadakan pilihan raya beberapa bulan selepas itu. Pada Mei 1979, Parti Konservatif yang diketuai Margaret Thatcher menduduki No 10 Downing Street.

Situasi sama turut melanda India pada tahun 1996 hingga 1998. Pada tahun itu, 13 parti kecil membentuk satu perikatan politik yang dipanggil Barisan Bersatu (UF/BB).

Pada pilihan raya umum 1996, keputusan pilihan raya menyaksikan tiada parti berjaya meraih kelebihan majoriti. Parti Bharatiya Janata (BJP) mempunyai bilangan kerusi terbesar iaitu 161 kerusi dari 543 kerusi dan dijemput membentuk kerajaan. Hasilnya, Atal Bihari Vajpayee dilantik sebagai Perdana Menteri.

Tetapi Vajpayee gagal mendapat sokongan majoriti di Parlimen dan kerajaannya tumbang 13 hari kemudian. Selepas itu, Parti Kongres yang mempunyai 140 kerusi dijemput melakukan perkara sama tetapi menolak berbuat demikian.

Ini yang membawa kepada pembentukan kerajaan BB yang disokong Parti Kongres dan Parti K0munis India-Marxist (PKI-M) dengan H. D. Deve Gowda dilantik sebagai Perdana Menteri. Bagaimanapun, beliau hanya bertahan setahun (1 Jun 1996 – 21 April 1997) bila Kongres menarik balik sokongan atas alasan tiada komunikasi antara BB dengan parti berkenaan.

Bagaimanapun, Parti Kongres beralah apabila BB melantik I. K. Gujral sebagai Perdana Menteri baru. Bagaimanapun, Gujral hanya bertahan selama setahun (21 April 1997 – 19 Mac 1998) sebelum kerajaannya tumbang gara-gara pelbagai kontroversi yang berlaku ketika itu yang mendorong Parti Kongres menarik diri.

Justeru, sekiranya idea kerajaan minoriti diteruskan juga, permusuhan dan perbalahan membabitkan drama politik negara takkan berakhir. Ia akan terus dimainkan sehingga satu tahap negara akan berada dalam keadaan pegun kerana dasar dan polisi tak boleh dibuat.

Dalam keadaan negara yang sedang berhadapan dengan krisis ekonomi yang semakin hari semakin teruk, rakyat memerlukan kerajaan yang kuat. Justeru, perlunya sebuah kerajaan yang memiliki mandat semula daripada rakyat untuk memperbaiki keadaan.

Bayangkan, dengan kerajaan sebelum ini pun ekonomi negara sudah tunggang-langgang. Nak perjudikan nasib dengan menyokong kerajaan minoriti yang juga menunggu masa untuk rebah. Kalau anda sendiri seorang pelabur, adakah anda akan masuk melabur di Malaysia?

Itu baru masalah ekonomi, belum lagi bercerita masalah-masalah lain termasuk masalah sosial dan hubungan antara kaum.

Jadi, hentikan semua idea mengarut ini. Jangan bikin kepala pusing, jangan buang masa.

Sama-samalah kita menyuarakan dengan tegas mandat memilih kerajaan dikembalikan kepada rakyat.

Kita memerlukan sebuah kerajaan yang segar dan yang telah memperbaharui mandatnya untuk memimpin negara.

#MandatKepadaRakyat
#KerajaanKuat
#NegaraStabil


Sebijak Mana Ikan Lumba-Lumba?

Dalam dunia haiwan, ikan lumba-lumba merupakan antara haiwan tercerdik di dunia. Ini kerana spesies haiwan mamalia itu berupaya menyelesaikan permasalahan rumit dan berinteraksi secara sosial. Selain itu, ia bukan saja berupaya untuk belajar secara individu tetapi mampu mengajarkannya kepada ikan lumba-lumba lain. Tetapi timbul satu soalan, sejauh mana kebijaksanaan haiwan ini diketahui?

Ikan lumba-lumba sememangnya diketahui hidup dalam kumpulan sosial yang rumit. Kehidupan dalam kumpulan sebegini yang membantu evolusi otak haiwan ini kepada otak yang besar dan rumit selepas ribuan generasi. Kebijaksanaan dan interaksi sosial yang dijana oleh otak mereka membantu haiwan mamalia ini terus hidup di lautan tanpa menjadi mangsa haiwan pemangsa seperti jerung dan ikan paus.

Jika dibandingkan kadar otak dengan saiz badan, maka otak ikan lumba-lumba patut diangkat sebagai otak haiwan terbesar di dunia – lebih besar daripada chimpanzi. Walaupun mempunyai lobus frontal yang lebih kecil berbanding manusia dan sesetengah spesies primat, ia masih boleh menyelesaikan permasalahan rumit dan berupaya merancang pada masa hadapan.

Kajian turut menunjukkan ikan lumba-lumba memproses maklumat visual dan auditori pada bahagian-bahagian neokorteks yang berbeza. Ikan ini turut mempunyai sistem paralimbik yang baik di mana ia bertanggungjawab memproses emosinya. Kebanyakan saintis percaya sistem ini merupakan asas kepada ikatan emosi dan sosial yang rumit dan intim dalam kalangan kumpulan ikan lumba-lumba.

Di sebalik semua ini, masih ada yang mempersoal dakwaan kebijaksanaan ikan lumba-lumba. Alasannya ialah kebijaksanaan tidak boleh diukur dalam mana-mana organisma. Tetapi dengan menggunakan saiz otak sebagai penanda aras, ikan lumba-lumba berada di belakang manusia.

Dan menariknya, haiwan mamalia ini juga turut melepasi ujian berasaskan kebijaksanaan. Pelbagai kajian menunjukkan ikan lumba-lumba berupaya meniru pengiktirafan diri sendiri, pembelajaran budaya, pemahaman sistem komunikasi berasaskan simbol dan memahami konsep abstrak. Ini menjadikan ikan lumba-lumba lebih bijak daripada semua haiwan termasuk spesies mamalia primat seperti chimpanzi.

RUJUKAN

Vallarta Adventures. HOW SMART ARE DOLPHINS?


Sungai Emas Yang Mengalir Di Hutan Amazon!

Ekspedisi 64 ialah sebuah kumpulan 10 angkasawan yang sekarang berada di dalam Stesen Angkasa Antarabangsa (ISS).

Mereka diketuai seorang komander bernama Sergey Ryzhikov daripada Roscosmos dijangka hingga 18 April 2021.

Selepas tarikh itu, ISS akan dikendalikan Ekspedisi 65 pula dalam sebuah kitaran silih ganti berdasarkan jadual dipersetujui semua pemain angkasa. Banyak aktiviti dijalankan dalam ISS, terutamanya jenis yang tidak boleh dilakukan di Bumi.

Aktiviti paling mudah ialah pengawasan, yang tidak perlu satelit atau teleskop. Sesiapa sahaja dalam ISS boleh menatap Bumi yang indah dan sfera.

Ekspedisi 64 baru-baru ini dikejutkan pengalaman luar biasa semasa berapungan di langit Madre de Dios, Peru. Mereka ternampak beberapa batang sungai, yang mengalir dalam warna keemasan.

Sekilas pandang, Peru seolah-olah menyembunyikan fenomena sangat cantik. Mana tidaknya – sungai keemasan, berpinar-pinar pula. Tetapi setelah menyiasat semula, mereka tersedar satu perkara yang lain dari lain.

Itu bukan sungai keemasan. Itu memang emas!

Memahami Proses Perlombongan Emas

Industri pengeluaran emas sudah mewarnai sejarah manusia. Antara artifak emas paling tua dunia ditemui dalam Varna Necropolis di Bulgaria, antara zaman 4700 S.M. hingga 4200 S.M. Di sini jelas, bahawa perlombongan emas sudah bermula sekitar 7,000 tahun lalu.

Hari ini, kandungan emas di perut Bumi semakin berkurangan – tetapi kadar pengeluaran kian melonjak dengan teknologi jauh lebih maju.

Ramai melihat emas hanya sebagai sebuah matawang mutlak (hard currency) kerana permintaan sentiasa tinggi. Kestabilan nilai emas selalu menjadi punca ramai bergantung padanya (Daltorio, 2020).

Tetapi matawang bukan satu-satunya asbab yang mengapungkan nilainya. Emas masih digunakan hari ini untuk  mengeluarkan barang kemas, anugerah ternilai dan barangan dalaman elektronik kerana berkonduktor baik (Mec Mining, 2020).

Ini juga sebab yang menjelaskan kestabilannya: 1) penampan apabila ekonomi dalam masalah, 2) jika ekonomi dalam keadaan baik, ramai membeli perkakas elektronik dan barang emas.

Perlombongan kecil-kecilan mungkin tidak mendatangkan sebarang masalah. Tetapi bagi memenuhi keperluan global, tentu sekali banyak piawaian yang tidak ditepati.

Sebab itulah wujud definisi “emas kotor”, yang menggunakan buruh paksa dan pekerja dalam kalangan kanak-kanak. Lapan pengeluar barang kemas terkemuka dunia seperti Cartier, Helzberg Diamond, dan Tiffany & Co. menggesa supaya tiada siapa membeli “emas kotor” ini.

Kerana impak perlombongan emas yang tidak mengikut piawaian pro-persekitaran hanya akan menjejaskan alam sekitar.

Bayangkanlah, sebentuk cincin dihasilkan dengan cara mengeluarkan 20,000 kilogram batu dan tanah (Johnson & Lichtveld, 2017).

Jumlah batu dan tanah begitu banyak menyebabkan tindakan kimia, yang mengeluarkan asid sulfurik. Tidak cukup dengan itu, pelombong menggunakan merkuri untuk mengeluarkan emas.

Bahan-bahan sebegini akhirnya menjejaskan perairan dan udara (Bland, 2014).

Kembali Ke Peru

Sebuah negara di Amerika Selatan tidak semestinya mempunyai dasar kerajaan dan piawaian kesedaran yang selaras dengan Amerika Utara.

Walaupun program pemuliharaan alam sekitar dilihat bagaikan sebuah ideologi sekarang ini, matlamatnya wajar dicontohi.

Kerana Bumi ini bukan sekadar diwarisi daripada ibu bapa – sebaliknya dipinjamkan untuk anak cucu. Apa yang berlaku di Peru hingga menyebabkan sungai keemasan sebenarnya adalah kerana perlombongan emas haram.

Teknik pengeluaran emas dengan cara open-pit mining ialah perkara biasa di semua tempat. Bagi Amerika Selatan, ia kerap dilakukan.

Pemain industri Peru sebenarnya menjalankan perlombongan di iklim basah yang mana aktiviti mereka menjejaskan tempat takungan air.

Keemasan yang dilihat pada Sungai Inambari itu sebenarnya lumpur yang melimpah akibat open-pit mining yang menjejaskan habis kehijauan di bumi Madre de Dios (Guy, 2021).

Lumpur ini kelihatan emas kerana kedudukan Matahari ketika gambar diambil. Cahaya terlalu terang menyebabkan permukaan sungai berlumpur nampak berkilat.

Jadi ini memang contoh terbaik – harap muka saja elok, tapi semuanya sudah ros.ak. Kerana manusia.

RUJUKAN:

Bland, A. (2014, Februari 14). The Environmental (ditapiskan) That is the Gold Industry. Smithsonian Magazine.

Daltorio, T. (2020, September 4). 8 Good Reasons To Own Gold. Investopedia.

Guy, J. (2021, Februari 11). Stunning NASA photo shows ‘gold’ Peruvian Amazon rivers – but there’s a dark backstory. CNN World.

Johnson, B.L., & Lichtveld, M.Y. (2017). Environmental Policy and Public Health. CRC Press. Halaman 301.

Mec Mining. (2020, November 4). Top 5 Uses of Gold – One of the World’s Most Coveted Metals.